DFIS perlu dinilai langkau prestasi kewangan

KUALA LUMPUR: Institusi Kewangan Pembangunan (DFI) perlu dinilai melangkaui prestasi kewangan mereka, dengan kajian turut ditumpukan kepada mandat yang telah berjaya mereka sampaikan.

Ketua Pegawai Operasi SME Development Bank Malaysia Bhd (SME Bank) Khairil Anuar Mohamad Anuar berkata, DFI berperanan untuk memacu agenda kerajaan seperti merangsang ekonomi sesebuah negara.

“Garis panduan oleh Bank Negara Malaysia (BNM) kepada DFI dalam menilai prestasi mereka bukan sahaja berdasarkan kewangan tetapi juga mandat mereka.

“Kami mengambil profil risiko yang lebih tinggi berbanding dengan bank komersil kerana kami perlu meneroka bidang pertumbuhan baharu, jadi, daripada segi pengukuran prestasi, ia sebenarnya berada di luar indeks prestasi utama kewangan,” katanya semasa Forum Dalam Talian DFI Global semalam.

Beliau memberi contoh kejayaan DFI dalam merangsang pertumbuhan perusahaan kecil dan sederhana (PKS) sehingga berjaya mewujudkan pekerjaan baharu termasuk membantu mereka meneroka pasaran eksport dan penggunaan teknologi.

“Semua ini adalah parameter baharu yang telah dilihat oleh bank pusat dan Kementerian Kewangan untuk menilai prestasi DFI dalam menjalankan peranan mandat mereka,” katanya.

Ketidakpastian yang disebabkan oleh pandemik Covid-19 menjadi ujian yang sebenar bagi pihak bank untuk melihat tahap kesediaan mereka dalam mengendalikan cabaran terutamanya daripada segi pengurusan krisis.

“Sebagai agensi yang melaksanakan agenda serta mandat kerajaan, kami perlu memainkan peranan yang lebih luas untuk menyokong ekonomi,” katanya.

Beliau menyatakan DFI perlu diselaraskan dengan kematangan ekonomi negara masing-masing memandangkan mereka telah ditubuhkan bagi melaksanakan agenda khusus sesebuah negara.

“DFI di Jerman mungkin berbeza dengan DFI di Malaysia, dan DFI di Singapura adalah tidak sama dengan di Kemboja daripada segi peranan masing-masing,” katanya.

DFI di Malaysia mempunyai ekosistem yang kukuh dan menerima sokongan kerajaan, ia turut disokong daripada segi pembiayaan.

“Pengawal selia sedang mencari peraturan baharu untuk mentadbir DFI  membabitkan jenis keperluan tertentu daripada segi penghantaran.

“Kami mempunyai beberapa perbincangan dengan DFI dan kementerian berkenaan bidang yang boleh dipertingkatkan atau disesuaikan bagi membantu DFI dalam melaksanakan mandat mereka,” kata beliau lagi.

Melangkah ke hadapan, beliau berkata penyertaan daripada peserta swasta juga harus dipertingkatkan.

Beliau ketika memetik contoh skim jaminan kredit berkata DFI telah mengambil profil risiko yang lebih tinggi untuk menjalankan serta menaja jamin perniagaan tertentu, oleh itu, penyertaan dan kerjasama daripada peserta swasta perlu dibentuk.

“Di Malaysia, urusan mengambil dan mengimbangi risiko banyak dipikul oleh kerajaan. Jadi, bagi tujuan melengkapkan keseluruhan ekosistem, syarikat swasta perlu memperkenalkan produk yang lebih baik untuk menampung risiko kredit, langkah ini adalah lebih bersesuaian memandangkan beban itu dikongsi antara sektor swasta dan awam,” katanya.

Bagi membolehkan DFI berkembang, keperluan untuk mewujudkan lebih banyak bakat juga perlu dipertimbangkan, kata Khairil Anuar.

“DFI sentiasa bersedia untuk menyokong kerajaan dan ekonomi tetapi kami juga memerlukan bakat yang baik dalam pasaran, khususnya perniagaan hari ini sudah mula berubah susulan pandemik Covid-19.

“Pendigitalan semakin berkembang dalam pasaran. Jadi kami memerlukan bakat yang mampu memahami bagaimana untuk menangani perniagaan digital dan hukum yang terkait dengan teknologi maya.  Ini adalah bidang yang saya rasa mampu mendorong DFI ke tahap selanjutnya,” kata beliau lagi.- Bernama

See author's posts


Anwar hasrat henti amalan lantikan ke Kabinet sebagai satu bentuk ganjaran

PUTRAJAYA, 27 Nov (Bernama) — Di samping mengecilkan saiz Kabinet, Perdana Menteri Datuk Seri Anwar Ibrahim berkata beliau juga akan menghentikan amalan melampau yang menjadikan pelantikan ke jawatan menteri sebagai satu bentuk ganjaran.

“Saya mahu mereka (anggota Kabinet) menyokong saya berdasarkan dasar-dasar saya, dan komitmen saya terhadap tadbir urus yang baik, komitmen saya terhadap usaha anti-rasuah, dan memulihkan ekonomi… itu sebenarnya.

“Sudah tentu kita boleh pertimbangkan satu atau dua kes yang benar-benar diperlukan, tetapi ia tidak sepatutnya dilihat sebagai memberi ganjaran kepada pemimpin politik agar mereka menyokong anda,” katanya dalam sidang media selepas mempengerusikan Mesyuarat Khas Majlis Tindakan Sara Hidup Negara 2022 di sini.

Merujuk kepada tarikh pengumuman barisan Kabinet, beliau berkata ia akan dibuat dalam beberapa hari akan datang, kerana beliau sedang berbincang dengan parti-parti komponen dalam Pakatan Harapan (PH).

“Saya mengadakan perbincangan yang baik dengan Premier Sarawak Tan Sri Abang Johari Tun Openg (Pengerusi Gabungan Parti Sarawak) semalam.

“.. kemudian saya perlu berbincang dengan wakil Barisan Nasional (BN), mereka ada jawatankuasa kerja yang akan memberi beberapa saranan,” katanya dan menambah beliau juga akan mengadakan pertemuan dengan Ketua Menteri Sabah, yang juga pengerusi Gabungan Rakyat Sabah (GRS) Datuk Seri Hajiji Noor hari ini.

— BERNAMA

See author's posts


Ibadah korban perlu patuhi SOP

KUCHING: Pematuhan prosedur operasi standard (SOP) menjadi aspek penting dalam menjalankan program ibadah korban tahun ini.

Menteri Muda di Jabatan Ketua Menteri (Hal Ehwal Islam dan DBKU) Datuk Dr. Abdul Rahman Junaidi berkata, disebabkan penularan pendemik Covid-19, suasana ibadah korban tahun ini agak berbeza.

“Beberapa SOP dikeluarkan Kementerian Kesihatan dan garis panduan sekretariat Majlis Islam Sarawak (MIS) untuk pelaksanaan ibadah korban.

“Ia membuatkan suasana kali ini berbeza kerana jawatankuasa pengelola perlu mematuhi SOP ditetapkan,” katanya.

Beliau berkata demikian ketika berucap pada Program Ibadah Korban yang dianjurkan Jawatankuasa Keselamatan Kampung-Kampung Zon Santubong (JAKSA) di Kampung Sungai Daun Nibong semalam.

Dr. Abdul Rahman yang juga Menteri Muda Utiliti (Bekalan Air) menjelaskan, setakat ini tiada laporan mengenai pelanggaran SOP diterima.

“Kita mempunyai kira-kira 1,000 surau dan 400 masjid diseluruh negeri, hampir kesemuanya melaksanakan ibadah korban tahun ini,” ujarnya.

Menurutnya lagi, program ibadah korban tahun ini juga menampilkan sedikit kelainan kerana hanya boleh dilaksanakan di masjid atau surau dan pusat penyembelihan.

Sementara itu, Dr. Abdul Rahman turut merasmikan Surau Darul Iman Kampung Sungai Daun Nibong.

Hadir sama Pemanca Kuching Utara Rashidi Junaidi dan Penghulu Salak Abdul Wahed Mat.

Oleh Diyana Samsuddin

See author's posts


Penduduk rayu SFC bertindak

PUSA: Ribuan penduduk yang menghuni di Kampung Tambak dekat sini mendesak agar pihak berkuasa bertanggungjawab untuk menangkap buaya yang dikenal pasti mengancam keselamatan penduduk kawasan itu.

Sejak 2017 penduduk kampung ini mula dilanda ketakutan ekoran serangan maut ke atas seorang penduduk iaitu Besimilah Razali dari Kampung Hilir Tambak yang turut menjadi mangsa serangan buaya ganas di kawasan hampir sama.

Malahan sejak itu penduduk kampung berasa rimas dan cuba mengelakkan sebarang aktiviti di sungai itu yang mengalir di belakang rumah mereka dan ini menjejaskan kehidupan harian serta pendapatan mereka.

Kebimbangan itu terus memuncak apabila sekali lagi serangan buaya terhadap seorang mangsa warga emas, Sarkawi Talip, 61, yang masih hilang sejak petang Khamis lalu, sekali gus ribuan penduduk di perkampungan itu mahukan tindakan drastik daripada agensi berkaitan dilakukan bagi menghapuskan populasi buaya ganas di Sungai Undai.

Ketua Kampung Tambak, Musa Gapor sebelum kejadian malang yang terjadi pada 2017 yang telah mengorbankan seorang penduduk di situ, keadaan di Sungai Undai yang dahulunya mengalir tenang tanpa sebarang gangguan dan laporan mengenai serangan reptilia yang dianggap ganas ini, kini ramai penduduk mendakwa bahawa banyak buaya ganas menghuni sungai berkenaan.

“Dengan tragedi serangan buaya ganas kali kedua berlaku di perkampungan ini, penduduk kampung di sini sudah mula mempunyai persepsi yang amat negatif terhadap reptilia ini.

“Ada juga penduduk yang cukup emosional sehingga mahu buaya di sepanjang sungai di sekitar sungai itu dan mereka cuba mengelakkan sebarang aktiviti di sungai biarpun mengetahui akan bakal menjejaskan kehidupan harian serta pendapatan mereka sejak berlakunya peristiwa tersebut,” katanya.

Berhubung serangan buaya baru-baru ini, Musa merayu supaya pihak berkuasa terutamanya Sarawak Forestry Corporation (SFC) bertindak segera mengawal populasi reptilia ganas di sepanjang sungai itu bagi mengelak kejadian serupa berulang lagi.

“Kami tidak tahu apa lagi yang perlu dilakukan. Kami tidak boleh menembaknya kerana ia adalah spesies yang dilindungi. Lagipun, kami tidak berminat membunuhnya kerana ada antara kami yang percaya reptilia ini bersifat pendendam.

“Saya meragui yang penduduk tempatan sedia membunuhnya. Lagipun untuk membunuh buaya yang besar, anda memerlukan senjata yang berkuasa selain daripada senapang patah biasa,” ujarnya.

Pilihan lain katanya lagi ialah mendapatkan khidmat pakar atau ‘bomoh’ untuk mengusir reptilia ini tetapi sekarang ini pilihan ini sukar dipertimbangkan kerana bayaran yang mereka kenakan boleh mencapai sehingga RM10,000 atau lebih.

Beliau berkata, susulan itu penduduk di perkampungan itu sekali lagi merayu kepada pihak berkuasa supaya mengambil tindakan segera menangkap buaya ganas di sungai itu bagi mengelak lebih ramai penduduk menjadi mangsa korban.

Justeru, Musa turut menasihati kepada mereka iaitu golongan nelayan dan juga kepada masyarakat dan penduduk yang menjadikan Sungai Undai dekat Kampung Tambak sebagai aktiviti utama mereka mencari rezeki, supaya berhati-hati dan berwaspada kerana bimbang nanti manusia akan dijadikan korban buaya seterusnya.

Oleh Adi Safarman

See author's posts


RM24.3 juta disyaki terlibat aktiviti penipuan kewangan dalam talian dibeku

KUALA LUMPUR: Pihak berkuasa telah membekukan sejumlah RM24.3 juta yang disyaki terlibat dalam kegiatan pengubahan wang haram termasuk aktiviti penipuan kewangan dalam talian.

Timbalan Menteri Kewangan Steven Sim Chee Keong berkata jumlah itu diperoleh hasil aduan yang diterima oleh Pusat Respons Scam Kebangsaan (NSRC) berhubung kegiatan penipuan wang.

“Sejak NSRC beroperasi pada 12 Oktober 2022 hingga 31 Januari 2023, sebanyak 16,752 panggilan aduan diterima merangkumi pelbagai kes penipuan, juga termasuk panggilan berkaitan khidmat nasihat isu scam,” katanya dalam sesi soal jawab di Dewan Rakyat hari ini.

Beliau menjawab soalan Khoo Poay Tiong (PH-Kota Melaka) yang bertanya soalan berhubung langkah diambil kerajaan mengatasi masalah penipuan dalam talian.

Menurut Sim berdasarkan aduan diterima NSRC, pihak Polis Diraja Malaysia telah membuka 751 kertas siasatan bagi kesalahan penipuan di bawah Seksyen 420 Kanun Keseksaan.

Sebanyak 24 kertas siasatan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 telah dibuka, tambah beliau. – Bernama

See author's posts


Penduduk Tanjong Manis terima 7,000 pek bubur pedas

SARIKEI: Sebanyak 7,000 pek bubur pedas diagihkan oleh Ahli Parlimen Tanjong Manis, Ir. Yusuf Abd Wahab kepada penduduk di kawasan Tanjong Manis.

Pengagihan bubur pedas tersebut bermula di Masjid Kampung Selalang, Taman Susur Jambu dan Taman Selera Baji Jaya bagi Zon Sarikei untuk kawasan Tanjong Manis, kelmarin (Ahad).

Program tersebut merupakan anjuran Pusat Khidmat Tanjong Manis dengan kerjasama dari ranting wanita parti Pesaka Bumiputera Bersatu (PBB) di setiap ranting parlimen.

Semalam, beliau mengagihkan bubur pedas di Zon Bintangor iaitu di Selemas, Tanjung Bundong, Abang Amin di rumah Ketua Kampung (KK) Ali Mat dan di surau, Jalan Bidadari.

Yusuf berkata, agihan bubur pedas ini bertujuan untuk berkongsi kegembiraan bersama masyarakat Islam di kawasan P206 Tanjong Manis dan bagi memeriahkan lagi sambutan Ramadan.

“Lebih 7,000 pek bubur pedas akan diagihkan sepanjang program ini. Saya menjangkakan proses agihannya selesai tidak lama lagi.

“Saya juga telah menyalurkan sumbangan sebanyak RM40,000 untuk membantu menjayakan penganjuran program kali ini.

“Saya berharap penganjuran program ini dapat diteruskan pada masa akan datang,” ujarnya.

Hari ini (Selasa), beliau dijangka mengagihkan sumbangan bubur pedas di Zon Tanjung Manis dan esok di Zon Pulau Bruit.

Oleh EARL ANEK

See author's posts


Kementerian Kewangan teliti cadangan rakyat

KOTA KINABALU: Kementerian Kewangan akan meneliti setiap cadangan dikemukakan rakyat dan golongan berkepentingan bagi merangka Belanjawan 2021 yang dijadualkan dibentangkan pada Oktober depan, seterusnya pembentangan  Rancangan Malaysia Ke-12 (RMK-12) pada tahun depan.

Timbalan Menteri Kewangan I, Datuk Abdul Rahim Bakri berkata kerajaan akan cuba melakukan yang terbaik untuk negara dengan merangka instrumen terbaik dan pada masa sama memerhati kejayaan dan kegagalan negara lain sebagai panduan.

Darurat kesihatan akibat pandemik Covid-19 adalah insiden terburuk dalam sejarah dunia dan kesan ekonominya adalah terburuk dalam tempoh 100 tahun.

“Walaupun pada suku pertama tahun 2020 ini Malaysia mencatat kadar pertumbuhan sebanyak 0.7 peratus tetapi pada suku kedua dan seterusnya akan memberi gambaran sebenar kemerosotan ekonomi global dan kesannya kepada negara.

“Biarpun sudah kelihatan tanda-tanda pemulihan sedang berlaku di Malaysia susulan pelbagai inisiatif fiskal dan “monetary intervention” khususnya melalui pakej rangsangan RM295 bilion tetapi kebimbangan sebenar akan berlaku pada bulan September depan apabila moratorium “financial facilty” RM100 billion dan kemudahan I-Lestari tamat,” katanya dalam satu kenyataan yang dikeluarkan di sini hari ini.

Abdul Rahim berkata sektor peruncitan kelihatan semakin rancak khususnya sektor perusahaan kecil dan sederhana (PKS) manakala sektor perkhidmatan pelancongan masih terjejas teruk terutama sektor perhotelan berskala besar yang akan memerlukan masa untuk pulih kerana ia juga bergantung kepada kemasukan pelancong antarabangsa ke Malaysia.

“Keutamaan kerajaan sekarang adalah untuk mengurangkan kadar pengangguran, pekerja tempatan pula akan mendapat peluang pekerjaan semula menerusi inisiatif pemberian subsidi upah, ”retraining, reskilling” dan menggalakkan aktiviti perniagaan e-dagang dan ekonomi gig,” katanya.- Bernama

See author's posts


Empat maut dalam serangan bom

KABUL: Sekurang-kurangnya empat maut dalam kejadian letupan di sebuah masjid di Kabul, Afghanistan pada Jumaat.Menurut salah seorang saksi kejadian, Ahmad Jawid, letupan tersebut berlaku ketika jemaah sedang solat berjemaah.“Saya sedang menuju ke masjid ketika kejadian berlaku. Para jemaah sedang bersolat ketika letupan itu berlaku.“Selepas memasuki masjid tersebut, saya nampak beberapa mayat dan mangsa yang cedera serta mayat imam di situ,” ujarnya.Menurut jurucakap kerajaan, beberapa jemaah yang lain dilaporkan cedera namun masih belum dapat mengesahkan jumlahnya.Sejak beberapa minggu lalu, serangan seumpanya kerap berlaku dan serangan tersebut didakwa dilakukan oleh kumpulan berkenaan militan Islam.Awal bulan ini, seorang imam maut dalam kejadian seumpamanya di sebuah masjid di Kabul dan mencederakan lapan yang lain.-AFP

See author's posts


Mangsa banjir Jepun meningkat kepada 34

KUMAMOTO: Banjir besar yang melanda Selatan Jepun setakat ini meragut sekurang-kurangnya 34 nyawa.

Operasi mencari dan menyelamat diteruskan pada Ahad termasuk di pusat jagaan orang tua yang menyaksikan kira-kira 16 orang terbunuh dalam bencana itu.

Kawasan perumahan dan bangunan mula ditenggalami air selepas air Sungai Kuma naik ke paras bahaya sebelum melimpah.

Pada masa sama, puluhan penduduk dilaporkan masih terperangkap dan masih menunggu bantuan daripada pasukan mencari dan menyelamat.Dalam pada itu, 200,000 penduduk di wilayah Kumamoto dinasihat bersiap-sedia untuk berpindah ke tempat selamat susulan hujan berterusan sejak Jumaat.

Ketika ini, lebih 40,000 anggota pertahanan, pasukan penyelamat di air dan bomba dikerah dalam operasi menyelamat. –AFP

See author's posts


Reka bentuk perabot Urbany Living berkualiti tinggi

KESEMPURNAAN DALAM KUALITI… Antara set meja makan yang ditawarkan di bilik pameran.

BINTULU: Menjadi jenama tempatan baharu dalam perabot mewah, Urbany Living menyasarkan untuk menawan pemilik rumah dengan kepelbagaian perabot mewah mewah yang direka bentuk baharu untuk memenuhi golongan berpendapatan sederhana hingga tinggi.

Terletak di Unit 35, Tingkat 2, Parkcity Commerce Square Mall, bilik pameran itu akan mengadakan Majlis Perasmian Besarnya pada Sabtu, 16 Julai 2022.

Ia merangkumi jumlah kawasan runcit seluas 30,000 kaki persegi.

“Sebagai nama jenama baharu dalam industri perabot, kami akan terus berusaha untuk kesempurnaan dalam kualiti dan reka bentuk untuk perabot runcit dan perabot buatan khas seperti kabinet dapur dan almari pakaian,” kata Pengarahnya, Sim Yun Shen.

Beliau mendedahkan bahawa Urbany Living sebenarnya adalah jenama milik Sin Siang Hai Furniture (Bintulu) Sdn Bhd, yang mana kilang mereka terletak di Lot 2209, Jalan Piasau Lorong 8, Kawasan Perindustrian Piasau, Miri.

Sim seterusnya menambah bahawa Urbany Living sebagai jenama yang menitikberatkan kualiti, selain daripada perabot siap, pelanggan juga boleh membuat perabot mengikut citarasa dan pilihan mereka.

Selain menawarkan perabot reka bentuk kontemporari yang diinspirasikan oleh Eropah, kami juga membantu pelanggan dalam Perundingan Reka Bentuk Dalaman dan idea menghias untuk membantu mereka mencipta ‘Rumah Impian mereka’, ujar Sim.

Bilik pameran mereka menawarkan pelbagai jenis sofa berkualiti tinggi, set meja makan, kabinet paparan, meja kopi, kabinet televisyen, set bilik tidur, aksesori rumah lain dan pelbagai jenis tilam sama ada spring, lateks atau busa memori.

Selain daripada perkara di atas, syarikat ini juga pakar dalam penjualan dan reka bentuk perabot pejabat.

Bagi pelanggan Bintulu, syarikat juga menyediakan penghantaran percuma sehingga ke depan pintu rumah mereka.

Sempena Pembukaan Besarnya, syarikat itu akan menjemput wakil pengeluar perabot dari Malaysia Barat untuk menerangkan produk mereka dan menjawab pertanyaan pelanggan.

Akan ada promosi Pembukaan Besar dengan doorgift percuma dan diskaun istimewa untuk pelanggan yang layak.

Bilik pameran dibuka setiap hari dari 9.00 pagi hingga 6.00 petang.

Untuk butiran dan pertanyaan, sila hubungi 086-330595.

Semua dialu-alukan untuk melawat Urbany Living.

See author's posts


KAMPUNG BINTAWA DILAKSANAKAN PKPD

KUCHING: Perintah Kawalan Pergerakan Diperketatkan (PKPD) akan dilaksana selama 14 hari di Kampung Bintawa di sini mulai hari ini hingga 29 Mac ini, demikian menurut Jawatankuasa Pengurusan Bencana Negeri Sarawak (JPBNS).

JPBNS menerusi satu kenyataan semalam memaklumkan keputusan itu dibuat berikutan kes positif Covid-19 di kampung tersebut semakin meningkat dengan Daerah Kuching merekodkan sebanyak 22 jangkitan baharu semalam.

Kenyataan itu menyebut JPBNS juga telah memutuskan untuk membuka pengoperasian Pusat Transformasi Bandar (UTC) di Kuching, Sibu dan Miri mulai 17 Mac ini mengikut waktu pejabat iaitu dari 8.00 pagi hingga 5.00 petang.

Semalam, sebanyak 251 jangkitan baharu Covid-19 dilaporkan di Sarawak menjadikan jumlah keseluruhan kes positif meningkat kepada 12,702 dengan satu kematian yang menyaksikan angka korban akibat wabak itu setakat ini ialah 91 orang.

“Kes kematian ke-91 melibatkan wanita warga tempatan berumur 64 tahun yang telah mendapat rawatan di Hospital Kapit dan didapati bergejala Covid-19 iaitu demam dan batuk. Saringan ujian rT-PCR Covid-19 telah didapati positif pada 25 Februari lalu.

“Kes telah dirujuk ke Hospital Sibu untuk rawatan selanjutnya namun keadaan kesihatan kes didapati merosot dan disahkan meninggal dunia pada 14 Mac selain mempunyai komorbiditi iaitu penyakit buah pinggang kronik, darah tinggi dan gout,” menurut kenyataan itu.

Kenyataan yang sama memaklumkan Jabatan Kesihatan Negeri Sarawak mengisytiharkan Kluster Tabong di Daerah Bau ditamatkan setelah tiada kes baharu dikesan dalam tempoh 28 hari dari tarikh terakhir kes positif Covid-19 dikesan.

“Terdapat satu lagi kluster baharu diisytiharkan hari ini iaitu Kluster Jalan Tanjung yang merupakan kluster tempat kerja yang telah dikesan di sebuah pasar raya di Jalan Tanjung, Kidurong di Bintulu.

“Indeks kes merupakan seorang wanita warga tempatan berumur 27 tahun yang juga pekerja di pasar raya tersebut yang dikesan melalui saringan individu bergejala pada 13 Mac di Klinik Kesihatan Bintulu,” menurut kenyataan itu. -Bernama

See author's posts


Kraf tangan sumber pendapatan suri rumah

BINTULU: Kaum ibu kebiasaannya akan mengisi masa lapang dengan aktiviti yang bermanfaat dan bermakna dengan menghasilkan kraftangan.

Kemahiran untuk menghasilkan kraf tangan yang berkualiti turut menjadi inspirasi kaum ibu yang menjadi suri rumah sepenuh masa ini.

Stail berkesempatan menemubual Menon Chukai, 57, untuk berkongsi tentang penghasilan kraf tangan oleh kaum ibu di Bintulu.

Menon turut menarut minat dalam menghasilkan kraf tangan khususnya bakul serta tudung salji yang diperbuat daripada barangan plastik yang dianyam rapi.

Menurutnya, hasil kraf tangan yang halus akan mendapat sambutan di pasaran serta diharapkan dapat membantu meringankan bebanan keluarga dalam usaha mencari rezeki.

“Kraf tangan ini sekiranya dijual dan dibeli oleh pembeli, sedikit sebanyak akan meringankan beban untuk memberi barangan dapur,” katanya.

Stail sempat melihat kegigihan Menon   menganyam sejenis dawai untuk membuat bekas tempat menyimpan pinggan di PPR Bandaria Park.

Minat yang mendalam beliau untuk menghasilkan kraf tangan daripada dawai tersebut telah dimulakan sejak beberapa tahun yang lalu.

Katanya, buat masa ini bagi yang ingin membeli bakul tersebut boleh mencari beliau di kawasan berkenaan dan bakul tersebut dijual dengan harga RM30 hingga RM60 mengikut saiz bakul.

“Untuk menyiapkan anyaman ini dan menjadi bakul yang cantik akan mengambil masa sehari  hingga dua hari dan ini bergantung kepada keadaan sekiranya tiada gangguan dan kerja lain,” katanya.

Menurutnya, bakul-bakul dawai tersebut akan dicat supaya lebih tahan lama dan menarik.

Dalam pada itu, seorang lagi yang turut mengusahakan kraf tangan yang hanya dikenali sebagai Indai Rubia, 46, berkata, usaha untuk membuat bakul tersebut bukan sahaja sebagai minat dan peluang untuk mencari rezeki, tetapi kerja-kerja tersebut menjadi salah satu aktiviti yang mampu untuk mengeratkan silaturahim dalam kalangan mereka (kaum ibu) di PPR tersebut.

“Kami akan duduk bersama yang menghasilkan hasil tangan masing-masing dan bermula dari inilah kami akan lebih rapat serta saling mengenali walaupun yang mendiami rumah ini dari berbagai daerah dan kawasan,” katanya.

Beliau ketika ditemui sedang menganyam bakul yang diperbuat daripada plastik dan dianyam dari pelbagai warna.

Menurutnya, bakul tersebut boleh dianyam sekiranya seseorang itu mempunyai kemahiran dan boleh dihasilkan dengan pelbagai corak dan warna mengikut kehendak masing-masing.

Beliau menyeru bagi kaum ibu yang masih muda dan menjadi suri rumah sepenuh masa untuk menceburkan diri dalam usaha menghasilkan kraf tangan tersebut.

“Bagi kaum ibu atau generasi masa kini, sekiranya mereka pandai menghasilkan kraf tangan ini mudah untuk mereka memasarkan produk kerana mereka amat terdedah dengan teknologi digital, jadi mereka boleh memasarkannnya melalui internet,” katanya.

Katanya, untuk menghasilkan bakul yang anyam daripada plastik tersebut juga akan mengambil masa antara dua hingga tiga hari.

Dalam pada itu, beliau turut menyeru kaum ibu untuk sama-sama lebih kreatif dalam mengisi masa lapang yang mampu memberi manfaat kepada keluarga dan mambantu suami tercinta untuk mencari rezeki.

Oleh ELLIE EDWARD

See author's posts


Myanmar lakukan jenayah perang – Amnesty

MUSNAH… Gambar edaran Amnesty International menunjukkan sebuah gereja Kristian musnah selepas diletupkan menggunakan periuk api dan dibakar oleh tentera Myanmar di kampung Daw Ngay Ku di Perbandaran Hparuso di Negeri Kayah, timur Myanmar. • Foto AFP

MYANMAR: Tentera junta Myanmar melakukan jenayah perang dengan meletakkan periuk api secara skala besar di sekitar kampung tempat mereka memerangi pejuang anti-rampasan kuasa, kata kumpulan kempen hak asasi, Amnesty International semalam.

Pertempuran itu memusnahkan sebahagian besar negara sejak serangan tahun lalu, yang mencetuskan pertempuran baharu dengan kumpulan pemberontak etnik dan pembentukan puluhan ‘Pasukan Pertahanan Rakyat’ yang kini memerangi junta.

Semasa lawatan ke Negeri Kayah berhampiran sempadan Thailand, penyelidik Amnesty menemu bual mangsa yang terselamat daripada periuk api, pekerja perubatan yang merawat mereka dan orang lain yang terlibat dalam operasi pembersihan, kata organisasi itu.

Ia berkata, ia mempunyai maklumat yang boleh dipercayai bahawa tentera menggunakan periuk api di sekurang-kurangnya 20 kampung, termasuk di laluan ke sawah, mengakibatkan kematian dan kecederaan orang awam.

Amnesty juga berkata, ia mendokumentasikan beberapa kejadian yang mana tentera meletakkan periuk api di sekeliling gereja dan di kawasannya.

“Askar meletakkan periuk api di halaman rumah orang ramai, di pintu masuk rumah, dan di luar tandas.

“Dalam sekurang-kurangnya satu kes yang didokumenkan, askar memerangkap sebuah tangga rumah penduduk dengan alat letupan buatan wayar trip-wire.

“Ahli kumpulan anti-junta cuba untuk mengalihkan periuk api beberapa kawasan, tetapi kerja itu dilakukan dengan tangan hanya dengan peralatan asas dan tanpa sebarang latihan profesional,” kata Amnesty.

“Kami tahu daripada pengalaman pahit bahawa kematian dan kecederaan orang awam akan meningkat dari semasa ke semasa dan periuk api yang banyak menghalang orang ramai daripada pulang ke rumah dan tanah ladang mereka,” kata Rawya Rageh, penasihat kanan krisis kumpulan itu.

Myanmar bukan penandatangan konvensyen Pertubuhan Bangsa-Bangsa Bersatu (PBB) yang melarang penggunaan, penimbunan atau pembangunan anti-periuk api peribadi.

Tentera Myanmar berulang kali dituduh melakukan kekejaman dan jenayah perang selama beberapa dekad konflik dalaman.

Keganasan tentera terhadap minoriti Rohingya pada 2017 menyebabkan sekitar 750,000 orang melarikan diri ke negara jiran, Bangladesh selain terdapat laporan rogol, pembunuhan dan pembakaran terhadap mereka.

Pada Mac lalu, Amerika Syarikat (AS) mengisytiharkan bahawa keganasan terhadap Rohingya sama dengan pembunuhan beramai-ramai dengan mengatakan terdapat bukti jelas tentang percubaan untuk ‘memusnahkan’ mereka.

Selain itu, Gambia mengheret Myanmar ke Mahkamah Keadilan Antarabangsa pada 2019, menuduh negara yang majoritinya beragama Buddha itu melakukan pembunuhan beramai-ramai terhadap minoriti Islam.

Mahkamah yang berpangkalan di Hague akan memberikan penghakimannya mengenai bantahan awal Myanmar terhadap kes itu lewat minggu ini.

Berikutan rampasan kuasa yang menggulingkan kerajaan Aung San Suu Kyi, tentera melancarkan tindakan keras terhadap perbezaan pendapat yang dikatakan kumpulan pemantau tempatan membunuh lebih 2,000 orang dan menyaksikan hampir 15,000 orang ditangkap. -AFP

See author's posts


Ngajar anak betanam ngambika bebudi ngagai tanah

APAI indai ngembuan tanggungpengawa ke besai dalam nyediaka aktiviti bala anak sepemanjai timpuh pandemik Covid-19 tu ngambika hari nadai tebasau ngapa.

Nengah awak ke bisi nya dikena ngaga aktiviti ke tau ngerapitka kaul enggau diri sebilik.

Di rumah, udah tentu mayuh bengkah aktiviti ulih digaga begulai enggau diri sebilik baka berapi, ngemas rumah, meda televisyen, betanam enggau ke diatu nya bemain e-lumba begulai.

Patricia Liew, siku indai orang ngembuan cara bebida bekunsi maya lepa enggau anak iya, Fellyna.

Kelimpah aktiviti besehari-sehari baka selama baka meda televisyen enggau bekemaska rumah, Patricia mai anak iya bekebun sayur menggal mit di laman rumah sida.

Iya nganggap aktiviti tu ukai semina nyungkak pengerai tubuh tang mega meri asil ke manah, kelebih agi bekelimatka anak belanja bebelika sayur ungkup sida sebilik.

“Pengawa kami sebilik maya tumu agi nya manjah sayur ngambika sayur nya enda layu sepemanjai hari lebih agi enti hari panas.

“Muak ke lemai nya kami bekebun sayur baka nanam sayur sawi, changkuk manis, chabi enggau Aloe Vera,” ku iya lebuh dikerandau di rumah.

Ku Patricia, hobi iya maya lepa endang iya nanam sayur lalu diatu hobi nya dipekunsika enggau bala anak ngambika sida ulih mereti pemesai guna utai tanam ba pengidup kitai mensia.

“Kelimpah ari nya, pengawa betanam tu nerenak pengerindu ba anak enggau penemu sains baka chara kitai nanam utai tumbuh ngambika nambah mayuh, bakani kitai ngesum lalu guna ai enggau guna mata panas ngambika utai tanam enda ayung enggau ke bukai.

“Berebak enggau nya, iya mega nyungkak pengelandik sida bebudi enggau tanah, ambika chunto sida enda gelika tanah, belut enggau ke bukai.

Nengah chara tu bala anak lebih dalam agi runding sida ke pemanah tanah ngagai pengidup kitai mensia,” ku iya.

Liew madahka, taja pan kisuk enggau mayuh pengawa ke patut digaga di rumah iya chukup ngemeratka pengawa ke digaga bala anak iya besehari-sehari di rumah.

See author's posts


Malaysia kekal di landasan betul

KUALA LUMPUR: Malaysia tetap berada di landasan yang betul dalam memulihkan ekonominya melalui dorongan permintaan luaran yang disokong oleh produk elektrik dan elektronik (E&E), petroleum, getah, minyak sawit serta kimia, kata Kementerian Perdagangan Antarabangsa dan Industri (MITI).

Ini berdasarkan laporan Bank Negara Malaysia (BNM) mengenai Keluaran Dalam Negara Kasar (KDNK) untuk suku kedua 2021 yang meningkat 16.1 peratus dari tahun ke tahun berbanding pengurangan 0.5 peratus pada suku pertama 2021 dengan sektor pembuatan menjadi penyumbang utama dengan catatan pertumbuhan sebanyak 26.6 peratus pada suku kedua 2021 berbanding 6.6 peratus semasa suku pertama 2021.

“Ini mampu diraih berikutan komitmen kami dalam memastikan bahawa negara dapat menangani cabaran wabak dengan berkesan dan muncul dengan lebih mantap,” katanya dalam satu kenyataan semalam.

Daripada segi prestasi pelaburan, pelaburan swasta merekodkan kenaikan 17.4 peratus menjelang suku kedua 2021 iaitu bernilai RM59.3 bilion berbanding tempoh yang sama tahun sebelumnya, membuktikan gambaran positif peningkatan perbelanjaan modal di sektor perkhidmatan dan pembuatan, yang sangat penting bagi penciptaan peluang pekerjaan.

Ketika bercakap mengenai pelaburan langsung asing, MITI menjelaskan kerajaan akan terus menarik lebih banyak pelaburan bernilai tinggi dalam teknologi serta inovasi bagi meletakkan Malaysia sebagai hab rantaian bekalan alternatif di Asia.

“Sebagai hasil daripada misi perdagangan dan pelaburan yang telah dirancang dengan rapi dan strategik yang dilaksanakan dalam tempoh Januari hingga Jun 2021, Malaysia telah berjaya meraih komitmen pelaburan sebanyak RM35.97 bilion dengan penciptaan 28,000 peluang pekerjaan selain daripada potensi nilai eksport berjumlah RM3. 4 bilion.

“Tambahan pula, penubuhan Pusat Sehenti untuk Pelancong Perniagaan bagi memudahkan pergerakan pelabur semasa wabak ini telah membantu menyenangkan pengusahaan 43 projek dengan potensi nilai pelaburan sebanyak RM115.8 bilion,” katanya.

Prestasi eksport pada 2021 dijangka mencatatkan pertumbuhan lebih lanjut dengan sektor pembuatan meningkatkan kapasiti pengeluaran untuk memenuhi pengembangan permintaan luaran.

Prestasi dalam sektor E&E, sarung tangan getah dan peranti perubatan dijangka akan mendapat lonjakan selepas menyaksikan permintaan berterusan terhadap produk ini susulan perebakan pandemik Covid-19.

“Kerajaan telah mengambil tindakan pantas dan tegas untuk memastikan bahawa negara mampu mengekalkan kestabilan pertumbuhan ekonomi termasuk menguruskan krisis kesihatan awam yang terbesar di negara ini,” katanya.

Kerajaan juga turut mengulangi komitmen untuk bekerjasama dengan industri dan komuniti perniagaan dalam mengukuhkan ekonomi selain, memastikan kesejahteraan rakyat yang berkelanjutan.

See author's posts


Saidi serahkan RM5 juta kepada Rosmah

KUALA LUMPUR: Mahkamah Tinggi yang mendengar perbicaraan kes rasuah Datin Seri Rosmah Mansor diberitahu bahawa Pengarah Urusan Jepak Holdings  Saidi Abang Samsudin menyerahkan wang tunai   RM5 juta kepada isteri bekas perdana menteri itu kerana membantu syarikat itu mendapatkan Surat Setuju Terima (SST) daripada Kementerian Pendidikan (KPM) bagi projek solar hibrid di Sarawak.

Rakan perniagaan Saidi, Rayyan Radzwill Abdullah, 41, berkata, perkara itu dimaklumkan oleh Saidi kepadanya  pada Disember 2016.

“Beliau (Saidi) memberitahu saya bahawa beliau telah menyerahkan wang tunai berjumlah RM5 juta kepada Datin Seri Rosmah yang diserahkan melalui Datuk Rizal Mansor (bekas pembantu Rosmah). Pada hari sama kira-kira jam 10.00 malam, Saidi telah mengajak saya pergi ke rumah Datuk Rizal Mansor di Vista Kirana, Segambut kerana Saidi ingin memberi hadiah kepada beliau.

“Saidi telah menyerahkan satu beg kertas yang saya percaya mengandungi wang tunai kepada Datuk Rizal Mansor di rumah beliau dan selepas kami beredar dari rumah Datuk Rizal Mansor, Saidi memberitahu saya bahawa dia telah memberikan wang tunai sebanyak RM500,000 kepada Datuk Rizal Mansor sebagai ganjaran kerana membantu Jepak mendapatkan projek solar hibrid daripada KPM,” katanya ketika pemeriksaan utama oleh Timbalan Pendakwa Raya Mohamad Mustaffa P. Kunyalam.

Saksi pendakwaan ke-16 itu memberi keterangan pada hari ke-17 perbicaraan kes Rosmah, 68, yang berdepan satu pertuduhan meminta RM187.5 juta dan dua pertuduhan menerima suapan sebanyak RM6.5 juta  daripada Saidi.

Suapan itu didakwa diterima menerusi Rizal, sebagai upah membantu Jepak mendapatkan Projek Bersepadu Sistem Solar Photovoltaic (PV) Hibrid  serta Penyelenggaraan dan Operasi Genset/Diesel  bagi 369 sekolah luar bandar Sarawak bernilai RM1.25 bilion secara rundingan terus daripada KPM.

Perbuatan itu didakwa dilakukan di Lygon Cafe, Sunway Putra Mall, Jalan Putra  di sini; kediamannya di Jalan Langgak Duta, Taman Duta dan di Seri Perdana, Persiaran Seri Perdana, Presint 10, Putrajaya  antara Januari 2016 dan 7 September 2017.

Rayyan Radzwill yang membacakan penyataan saksinya berkata, pada sekitar Jun 2017, Saidi memberitahunya  bahawa bayaran bagi projek penyelenggaraan diesel masih belum diterima dan menurut saksi itu pada sekitar hujung Julai 2017, beliau telah diberitahu oleh Saidi melalui WhatsApp bahawa Jepak telah mendapat bayaran pertama bagi projek solar hibrid serta penyelenggaraan genset diesel berjumlah kira-kira RM63 juta.

Rayyan Radzwill yang juga pengarah syarikat Nanocarb Technology Sdn Bhd berkata, setelah itu Saidi meminta beliau menghubungi Rizal bagi mengaturkan pertemuan di antara mereka dan  Rosmah kerana Saidi mahu mengucapkan terima kasih dan menyampaikan sebahagian bayaran sumbangan yang dijanjikan oleh Jepak kepada Rosmah.

“Sekitar Ogos 2017, saya juga ada berkomunikasi menggunakan WhatsApp dengan Datuk Rizal untuk meminta beliau mengaturkan pertemuan di antara Saidi dan Datin Seri Rosmah, dan melalui perbualan pada 4 Ogos 2017, saya juga ada maklumkan kepada Datuk Rizal bahawa Saidi bersetuju untuk membuat bayaran sebanyak 15 peratus daripada bayaran pertama projek solar hibrid dan penyelenggaraan genset sebanyak RM63 juta.

“Kemudian pada 8 Ogos 2017, saya ada membangkitkan tentang keraguan saya dan Saidi mengenai  penyerahan wang RM5 juta kepada Datin Seri Rosmah yang dibuat pada Disember 2016 kepada Datuk Rizal dan Datuk Rizal telah menjelaskan bahawa wang RM5 juta berkenaan sememangnya dibawa ke kediaman Datin Seri Rosmah. Datuk Rizal telah menggunakan kiasan ‘barang’ untuk merujuk kepada wang bernilai RM5 juta tersebut dan Datuk Rizal didapati sedikit terkilan dengan pertanyaan saya serta mengatakan ‘ini ke balasan I dapat’,” katanya.

Dalam keterangannya Selasa lepas Rayyan Radzwill berkata, Rizal memaklumkan kepadanya bahawa Rosmah meminta sumbangan  RM187.5 juta iaitu  15 peratus daripada RM1.25 bilion nilai projek solar hibrid tersebut bagi  membantu Jepak mendapatkan  projek berkenaan.

Seterusnya pada 10 Ogos 2017, saksi itu berkata Rizal telah memaklumkan beliau mengenai pertemuan yang telah diatur di kediaman Rosmah di Taman Duta yang cuma melibatkan Saidi dan Rosmah pada keesokan harinya iaitu 11 Ogos 2017, namun, katanya, beliau tidak pasti sama ada berlaku pertemuan di antara mereka pada tarikh berkenaan.

Rayyan Radzwill berkata, pada 7 September 2017, beliau dan Saidi telah pergi ke rumah Rosmah di Jalan Langgak Duta dan di sana beliau nampak pemandu Saidi bernama Shamsul telah masuk ke dalam rumah berkenaan serta meletakkan dua beg galas berwarna hitam yang mempunyai belang  oren di tepi sofa di ruang tamu rumah tersebut.

“Dalam perjumpaan itu, Saidi memberitahu Datin Seri Rosmah bahawa beliau akan memberikan sedikit wang sekarang dan bayaran lain akan menyusul berdasarkan bayaran kemajuan projek. Datin Seri Rosmah sekadar mengangguk tanda setuju dan mengatakan ‘Okeylah’ dan beliau (Rosmah) juga tidak kelihatan terkejut dengan pemberian wang tersebut  yang saya faham diberikan oleh Saidi sebagai tanda terima kasih bagi pemberian projek solar hibrid Jepak tersebut.

“Selepas itu kami   beredar dari rumah Datin Seri Rosmah, manakala dua beg galas yang berwarna hitam dengan belang  oren yang diletakkan oleh Shamsul di ruang tamu tersebut masih berada di tepi sofa berwarna hijau semasa kami beredar. Saya tidak tahu jumlah wang di dalam dua beg itu pada ketika itu, saya hanya tahu dua  beg galas tersebut mengandungi wang tunai berjumlah RM1.5 juta selepas diberitahu oleh Saidi semasa kami beredar dari rumah Datin Seri Rosmah,” katanya, menambah beliau ada merakam video persekitaran di dalam rumah Rosmah di bahagian ruang tamu yang mempunyai sofa berwarna hijau.

Menurut Rayyan Radzwill, apa yang beliau tahu sehingga kini, projek hibrid solar itu tidak dilaksanakan langsung oleh Jepak walaupun pembayaran awal sebanyak RM63 juta telah diterima oleh syarikat berkenaan  daripada kerajaan Malaysia untuk penyelenggaraan genset diesel serta projek solar hibrid, dan meskipun penyelenggaraan genset diesel di sekolah-sekolah masih diteruskan, beliau berkata projek solar hibrid tetap tidak dilaksanakan. – Bernama

See author's posts


GPS komited laksana agenda program pembangunan

DALAT: Kerajaan Gabungan Parti Sarawak (GPS) dan Perikatan Nasional(PN) sangat komited untuk melaksana program pembangunan untuk kesejahteraan rakyat.

Menurut Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato Sri Fatimah Abdullah kerajaan sedia ada mempunyai halatuju yang jelas.

“Kerajaan GPS+PN sangat komited dan mempunyai halatuju yang jelas untuk pembangunan dan kesejahteraan rakyat,” ujarnya.

Tambahnya, perkara itu diterjemahkan melalui projek yang telah diluluskan serta bantuan, termasuk pelaksanaan pelbagai inisiatif untuk rakyat.

Beliau berkata demikian pada Program Ziarah Kampung N.56 yang diadakan di Kampung Sungai Ud, Kpg Sungai Ud Hilir dan Kampung Seberang Dalat, di sini Rabu lepas .

Dan dia menamakan bantuan yang sangat dekat di hati masyarakat iaitu Program Bantuan Baikpulih Rumah di setiap 82 Dewan Undangan Negeri (DUN) di negeri ini.

“Dengan itu, di DUN Dalat ini telah ditubuhkan satu Jawatankuasa Projek Baik Pulih Rumah (MRP-PPRMS ) Daerah Dalat bagi memastikan sekurang-kurangnya sebuah rumah yang layak di setiap kampung,” ujarnya.

Menyentuh mengenai program Ziarah Kampung, Fatimah, menyatakan semangat terhadap GPS kelihatan berkobar-kobar dan mengharapkan senario berkenaan akan berterusan.

“Undi lah GPS bukan hanya untuk kesejahteraan diri akan tetapi juga untuk masa depan anak-anak kita,” kata dia lagi.

Sempena dengan program tersebut Fatimah telah melawat serta merasmi beberapa projek yang telah siap di Kampung Sungai Ud, Dalat dan di Kpg Seberang.

Antaranya ialah merasmi projek Bina Baru Titian Belian dan Pontoon Waf menuju jalan utama Kampung Sungai Ud sepanjang 156 meter dengan kos RM50,000 menghubungkan sebanyak 8 buah rumah sekitarnya, projek Membina Jalan Titi dari jalan utama ke Pontoon Serahang Kampung Sungai Ud dengan kos RM20,000 dan projek Bina Baru Titi Belian ke rumah Nasib Damu, Kampung Seberang, Dalat dengan kos RM18,000

Dalam pada itu dia juga melawat keluarga mendiang Puan Sabang Malan (95 tahun) di Kampung Sungai Ud yang telah meninggal dunia Selasa lepas (1 September), melawat penerima Bantuan Baik Pulih Rumah( Rahani Umo, seorang ibu tunggal untuk membaik pulih atap, tiang, dinding, lantai dan tandas dengan kos RM15,000).Seterusnya beliau juga mengadakan perjumpaan bersama Pemuda, Wanita, Bapa dan Beliawanis PBB dan Kampung Sungai Ud Hilir, Dalat dan ahli PBB Kpg. Seberang, Dalat di lokasi yang seterusnya.

Adalah difahamkan objektif program ini adalah untuk berkongsi tentang inisiatif Kerajaan Sarawak (GPS) melalui kementeriannya serta maklumat mengenai projek yang telah diluluskan oleh Kerajaan Sarawak sekitar DUN Dalat khususnya bagi Kampung Sungai Ud dan Kampung Sungai Ud Hilir, Dalat.

Justeru pada program kali ini juga menyaksikan penyampaian Surat Kelulusan bagi lima permohonan projek pembangunan sekitar Kampung Sungai Ud berjumlah keseluruhan RM120,000, penyampaian Surat Kelulusan bagi tiga permohonan projek pembangunan sekitar Kampung Sungai Ud Hilir berjumlah keseluruhan RM99,500, penyampaian Cek bagi Bantuan Baik Pullih Rumah kepada dua penerima bagi Kampung Sungai Ud dan Kampung Sungai Ud Hilir.

Ia disusuili dengan penyerahan senarai daftar pengundi bagi Kampung Sungai Ud Dalat kepada Ketua Ranting Kampung Sungai Ud dan Kampung Seberang.

Turut hadir ialah Timbalan Ketua Cawangan PBB Dalat, Sait Seman, Ketua Pergerakan Wanita PBB Dalat, Hatiah Sepawi, Penghulu Juhan Ilul, KK Morshidi, KK Dollah Mamat, KK Edward Ell, Ketua PBB Ranting Kpg Seberang, Awang Ghazali Awangku Innu, Ketua PBB Ranting Kampung Sungai Ud Azlan Abdullah dan Ketua Wanita PBB Ranting Kpg Seberang, Loritta Murni Sirat.

Oleh Henry B Siyu

See author's posts


Rumah terbuka Tiong anjuran PDP di Sibu Isnin ini

SIBU: Menteri Pelancongan, Datuk Seri Tiong King Sing (gambar) akan mengadakan rumah terbuka sempena Tahun Baharu Cina di Pusat Komersial Pulau Li Hua, mulai jam 8:30 pagi hingga 1 petang, Isnin ini 23 Januari.

Pengerusi Penganjur, Joshua Ting, berkata majlis itu adalah anjuran Parti Demokratik Progresif (PDP) Wilayah Tengah. Tiong adalah Presiden PDP.

“Sekurang-kurangnya 5,000 orang dari pelbagai kaum dijangka hadir pada majlis itu nanti,” katannya pada sidang media di pejabat PDP Dudong, hari ini.

Katanya, semua Ahli Dewan Undangan Negeri (ADUN), Ahli Parlimen, ketua masyarakat serta persatuan juga dijemput untuk bersama-sama memeriahkan lagi majlis rumah terbuka itu nanti.

“Pelbagai aneka makanan yang lazat akan dimasak di lokasi majlis. Makanan untuk sahabat Muslim kita juga akan disediakan untuk mereka.

“Oleh itu, saya ingin menjemput orang ramai untuk datang beramai-ramai bersama keluarga, sanak saudara serta rakan taulan,” katanya.

Joshua berkata untuk menceriakan lagi majlis rumah terbuka itu nanti, pelbagai persembahan pentas juga akan dipersembahkan.

See author's posts


4,566 pekebun kecil koko terima bantuan

KUALA LUMPUR: Sebanyak 4,566 pekebun kecil koko yang layak, dengan kawasan tanaman seluas 3,134 hektar di seluruh negara, menerima bantuan input pertanian menerusi Pakej Rangsangan Ekonomi Prihatin Rakyat (PRIHATIN) bernilai RM2.69 juta.

Lembaga Koko Malaysia (LKM) berkata, pemberian bantuan itu akan membantu pekebun kecil koko yang terkesan akibat penularan wabak Covid- 19.

“Pengerusi LKM, Anyi Ngau juga telah menekankan harapan beliau supaya peranan dan fungsi LKM diperkasakan bagi memacu pembangunan industri koko negara,” menurut LKM dalan kenyataan semalam.

Kenyataan itu dikeluarkan sempena lawatan kerja Timbalan Menteri Perusahaan Perladangan dan Komoditi, Willie Mongin dan Anyi ke Pusat Inovasi dan Teknologi Koko (PITK) di Nilai, Negeri Sembilan semalam.

LKM berkata, Anyi merakamkan penghargaan kepada kerajaan atas inisiaif bantuan tersebut.

Semasa lawatan kerja itu, Willie dan Anyi diberi taklimat mengenai LKM serta fungsi dan peranan PITK Nilai yang merangkumi penyelidikan dalam bidang pemprosesan koko, pembangunan produk, peningkatan kualiti dan penyelenggaraan produk koko.

PITK menawarkan kursus pembuatan coklat buatan tangan, coklat ‘panning’, sensori coklat serta menjalankan aktiviti pelesenan dan penggredan, kata LKM.

LKM berkata di samping itu ia juga menjalankan penyelidikan bagi pembangunan produk bukan makanan berasaskan koko, malah antara yang berjaya dikomersialkan ialah produk ubat gigi dan produk mandian berasaskan koko.

Willie dan Anyi juga telah diberi penerangan mengenai perkhidmatan yang ditawarkan PITK Nilai seperti analisis produk koko, pengeluaran blok coklat untuk usahawan coklat bimbingan LKM dan penyewaan mesin Makmal Rintis Coklat serta pameran hasil penyelidikan LKM. – Bernama

See author's posts


Simanggang tuan rumah sambutan Hari Kebangsaan

YANG di-Pertua Negeri Sarawak, Tun Pehin Sri Abdul Taib Mahmud dan Toh Puan Datuk Patinggi Raghad Kurdi Taib akan menjadi tetamu kehormat pada sambutan Hari Kebangsaan 2020 peringkat negeri yang akan diadakan di Simanggang, Sri Aman.

Sambutan tahun ini yang bertemakan Malaysia Prihatin turut akan menyaksikan kehadiran Ketua Menteri Datuk Patinggi Abang Johari Tun Openg beserta isteri Datuk Amar Juma’ani Tun Tuanku Bujang.

Acara sambutan akan dimulakan pada petang 30 Ogos dengan Malam Mesra Ambang Sambutan Hari Kebangsaan yang akan diadakan di Hotel Sri Simanggang dengan hanya dihadiri seramai 250 orang jemputan dalam mematuhi prosedur operasi standard (SOP).

Sambutan pada malam itu akan diserikan persembahan kebudayaan dan hiburan lain oleh ahli-ahli Majlis Kesenian Sarawak dan penduduk tempatan Sri Aman dan akan disusuli dengan penyampaian surat pelantikan kepada pemimpin masyarakat oleh Yang di-Pertua Negeri dan Ketua Menteri.

Selain itu, acara lain adalah ucapan alu-aluan oleh Menteri yang bertanggungjawab untuk sambutan iaitu Datuk Abdul Karim Rahman Hamzah sebelum Ketua Menteri dijemput untuk menyampaikan ucapannya.

Manakala keesokan paginya pada 31 Ogos, Yang di-Pertua Negeri dan Ketua Menteri serta para kenamaan yang lain dijangka akan menyertai program ‘Unity Walk’ bermula dari Dewan Suarah Sri Aman pada 9.00 pagi.

Mereka akan berjalan sejauh 2.5 kilometer (km) dan disertai kira-kira 250 orang dari pelbagai bangsa dan latar belakang yang mengenakan pakaian tradisional mereka berjalan bersama untuk menunjukkan perpaduan kaum yang ada di negeri ini dengan melalui pusat bandar, tepian pantai dan seterusnya kembali semula ke Dewan Suarah.

Sebelum berjalan, persembahan video khas bertajuk ‘wira’ akan ditayangkan selepas ucapan oleh Abdul Karim dan kemudian Ketua Menteri turut akan menyampaikan ucapan sebelum Yang di-Pertua mengibarkan bendera.

Timbalan ketua menteri, menteri dan menteri muda serta pemimpin tempatan turut akan menghadiri kedua-dua acara berprestij itu.

Oleh Zarina Abdullah

See author's posts


Terserah kepada Ketua Menteri

MIRI : Bekas Ahli Dewan Undangan Negeri (Adun) Ba’Kelalan, Datuk Nelson Balang Rining menyerahkan kepada Ketua Menteri, Datuk Patinggi Abang Johari Tun Openg untuk menentukan sama ada beliau akan bertanding merebut semula kerusi itu daripada pembangkang dalam pilihan raya negeri Ke-12 (PRN12).

Nelson Balang yang juga Setiausaha Agung Parti Demokratik Progresif (PDP) berkata, beliau tidak menolak jika diberi tanggungjawab untuk bertanding merebut semula kerusi tersebut atas tiket Gabungan Parti Sarawak (GPS).

“Segala keputusan bergantung kepada Ketua Menteri, jika beliau mahu saya bertanding, saya boleh. Jika tidak, maka saya tidak boleh.

“Persoalannya ialah adakah calon itu boleh menang atau tidak. Itu saja. Jadi segalanya bergantung kepada Ketua Menteri,” katanya kepada pemberita selepas menerima surat perlantikan sebagai pengerusi baharu LAKU Management Sdn Bhd dalam satu majlis yang diadakan di sini, semalam.

Nelson memegang kerusi itu selama dua penggal sebelum digugurkan pada saat-saat akhir pada 2011, dan tempatnya diwakili Willie Liau.

Oleh Liong Chai Ling

See author's posts


Suspek kes bunuh ditahan

KUCHING: Seorang mangsa yang mendakwa bahawa dia diserang menjadi suspek bunuh dan ditangkap apabila penyerangnya, Mohd Alias bin Abdullah, 57 tahun yang menyerang dengan parang meninggal dunia pada malam Rabu.

Kejadian ini yang berlaku kira-kira 7.00 malam di kebun yang terletak di Taman Sri Permai Landeh apabila Alias yang berasal dari Kampung Tabuan Lot, Sungai Apong menetak suspek, seorang pemandu bas ekspres yang berumur 54 tahun di bahagian kiri bahu dan kepalanya dengan parang.

Suspek dibawa terus ke Hospital Umum Sarawak (HUS) oleh jiran apabila dia pulang ke rumah dalam keadaan berdarah.

Menurut suspek, Alias pada mulanya mencekik dan kemudian menetaknya sebelum dia membalas serangan tersebut.

Polis yang tiba di tempat kejadian merampas satu rantai emas dan sepasang kasut getah milik suspek.

Turut dirampas adalah parang dari rumah suspek yang didakwanya milik Alias yang digunakan untuk menetaknya.

Motif serangan masih tidak diketahui dan suspek ditahan untuk siasatan lanjut.

Oleh Connie Chieng

See author's posts


Masjid Al-Aqsa ditutup tiga minggu

BAITULMAQDIS: Masjid Al-Aqsa akan ditutup selama tiga minggu disebabkan penyebaran Covid-19, umum Wakaf Islam Baitulmaqdis pada Rabu.

“Jemaah dan pengunjung tidak akan diterima di masjid tersebut pada Jumaat selama tiga minggu berikutan penularan virus,” kata Hatem Abdel Qader, anggota Wakaf Islam Baitulmaqdis, kepada agensi Anadolu.

Beliau, bagaimanapun berkata masjid itu akan tetap dibuka kepada penjaga masjid dan petugas serta untuk laungan azan,

Menurut pihak berkuasa kesihatan Palestin, jumlah jangkitan virus di Baitulmaqdis mencecah 8,000 sejak Jun.

Masjid Al-Aqsa pernah ditutup selama dua bulan pada akhir Mac kerana pandemik Covid-19.- Bernama

See author's posts


Terus di rumah, bantu barisan hadapan kekang Covid-19

KUALA
LUMPUR: Selepas pengumuman berita baik Pakej Rangsangan Ekonomi Prihatin PKS
(Tambahan) bernilai RM10 bilion khusus untuk membantu meringankan beban
kewangan Perusahaan Kecil dan Sederhana (PKS) oleh kerajaan semalam, kini
hampir semua golongan boleh menarik nafas lega.

Pakej
yang diumumkan oleh Perdana Menteri Tan Sri Muhyiddin Yassin itu antara lain
bagi menjamin dua pertiga daripada jumlah pekerja di negara ini terus mendapat
pekerjaan walaupun terjejas akibat Perintah Kawalan Pergerakan (PKP) bagi
mengekang penularan pandemik Covid-19.

Antara
langkah tambahan yang diambil ialah peruntukan bagi program subsidi upah yang
diumumkan pada 27 Mac yang lalu akan dinaikkan kepada RM13.8 bilion daripada
RM5.9 bilion, iaitu tambahan sebanyak RM7.9 bilion.

Ia
juga termasuk semua syarikat PKS mikro yang berkelayakan dengan kerajaan
mewujudkan Geran Khas PRIHATIN berjumlah RM2.1 bilion.

Justeru
apa yang harus dilakukan oleh rakyat Malaysia kini?

Teruslah
berada di rumah dan ikuti peraturan PKP fasa dua yang masuk hari ketujuh semalm
bagi membantu usaha mendatarkan graf peningkatan kes penyakit itu seterusnya
mencapai sifar jangkitan Covid-19 di negara ini.

Hari
ke enam PKP fasa lanjutan Isnin lepas menyaksikan jumlah individu yang ditahan
kerana ingkar di seluruh negara meningkat sebanyak 51 peratus kepada 554 orang Isnin
lepas berbanding 368 orang pada Sabtu.

Menteri
Kanan (Kluster Keselamatan) Datuk Seri Ismail Sabri Yaakob berkata, peningkatan
angka itu mungkin kerana ramai yang mengambil kesempatan keluar (rumah) sempena
hari minggu.

Ini
suatu yang dikesali kerana hujung minggu bukanlah masa untuk rakyat Malaysia
untuk keluar beramai-ramai kerana pihak barisan hadapan sedang bertungkus-lumus
tanpa mengira jam dan minit bagi memastikan rantaian wabak Covid-19 ini dapat
diputuskan.

Walaupun
berita baik iaitu jumlah pesakit sembuh dari Covid-19, menyaksikan angka
tertinggi semalam iaitu 239 orang, ia sepatutnya menjadi pemangkin semangat
untuk rakyat Malaysia terus berada di rumah dan mematuhi peraturan ditetapkan
sepanjang PKP.

Ketua
Pengarah Kesihatan Datuk Dr Noor Hisham Abdullah berkata, angka itu menjadikan
jumlah kumulatif kes yang telah pulih sepenuhnya daripada Covid-19 dan telah
discaj dari wad adalah 1,241 kes setakat Isnin lepas.

Sehingga
jam 12 tengah hari Isnin lepas juga  terdapat 131 kes baharu yang telah dilaporkan,
menjadikan jumlah kes positif Covid-19 di Malaysia sebanyak 3,793 kes.

Manakala
bagi proses penyahkuman di tempat awam, setakat ini 56 kawasan di sembilan
negeri termasuk 27 di Johor dan enam di Sarawak telah melalui proses itu.

Kementerian
Luar pula memaklumkan seramai 6,749 rakyat Malaysia yang terkandas di 51 negara
telah berjaya dibawa pulang ke tanah air, setakat jam 6 petang Isnin lepas.

Usaha
kerajaan bagi memastikan negara segera bebas dari cengkaman wabak Covid-19
semakin hari semakin hebat, bagi memastikan keselamatan dan kesihatan rakyat
terjamin.

Tanggungjawab
rakyat kini ialah menyokong barisan hadapan negara dengan terus berada di rumah
dengan mengambil segala langkah pencegahan termasuk memastikan kebersihan diri
dan memastikan jarakan sosial jika perlu berada di luar rumah. – BERNAMA

See author's posts


Operasi Pasar Tamu Saratok lancar

SARATOK: Keadaan
terkawal, operasi Pasar Tamu Saratok tidak membimbangkan selepas peniaga dan
pengunjung mematuhi setiap arahan yang digariskan oleh pihak berkuasa tempatan
(PBT).

Pemangku Setiausaha
Majlis Daerah Saratok (MDS) Bilong Engkas berkata, pihaknya sentiasa memantau
agar urusan di pasar tamu itu berjalan lancar.

“Saya meninjau serta
memantau keadaan semasa penugasan pegawai-pegawai MDS, dan setakat ini keadaan
terkawal.

“Kami puas hati dengan
pematuhan arahan khususnya melibatkan penjarakan sosial, kebersihan dan
sebagainya,” katanya kepada pemberita di sini, semalam.

Menurutnya, MDS turut
mengambil inisiatif dengan memeriksa suhu badan setiap pengunjung yang hendak
memasuki kawasan pasar tamu itu.

“Beri kerjasama
berterusan kepada para petugas kita di lapangan.

“Jangan ingkar
ketika diarah untuk membuat pemeriksaan suhu dan sentiasa menjaga aspek
penjarakan sosial.

“Sekiranya kita patuh,
rantaian virus Covid-19 dapat diputuskan sekali gus mengelak penularan dan
akhirnya kelak keadaan mampu pulih seperti sediakala,” ujarnya.

Bilong
menzahirkan penghargaan terhadap semua petugas MDS yang masih cekal menjalankan
amanah sehingga hari ini.

See author's posts


Langkah perniagaan strategik

KUCHING: Pembelian tanah di Bintulu oleh Perbadanan Pembangunan Ekonomi Sarawak (SEDC Sarawak) adalah langkah perniagaan yang strategik selain untuk memudahkan pembangunan hab kimia petroleum (PetChem).

Pengerusi SEDC, Tan Sri Datuk Amar Dr. Abdul Aziz Husain berkata, sejajar dengan pertumbuhan ekonomi pesat yang bakal berlaku di Bintulu, SEDC Sarawak telah membeli dua bidang tanah berukuran kira-kira 1,002.2 ekar yang terletak di kawasan Perindustrian Kidurong dengan harga RM340 juta.

“Pembelian tanah ini adalah langkah perniagaan yang strategik kerana ia merupakan satu-satunya tanah yang terdapat berhampiran kompleks petrokimia Gas Cecair Asli (LNG) yang berdekatan dengan laut.

“Selain itu, ia diperlukan untuk pembangunan hab PetChem di Sarawak yang memerlukan lokasi strategik dan lengkap dengan banyak kemudahan yang diperlukan.

“Setelah siap dan beroperasi sepenuhnya, pusat ini juga akan merangsang pembangunan ekonomi Sarawak untuk menjadi ekonomi berorientasi eksport yang mana pembangunan kemudahan bersepadu akan menjana pendapatan dari perkhidmatan yang diberikan kepada pemain industri,” katanya dalam kenyataan, semalam.

Ujarnya, SEDC optimis bahagian Bintulu berpotensi untuk mempertahankan kedudukannya sebagai pengeluar LNG yang terkemuka di dunia serta sebagai hab PetChem dalam masa terdekat dengan penubuhan Hab Petrokimia Sarawak.

Menurutnya, harga tanah yang dibeli turut membantu agensi itu untuk mendapat penjimatan sejumlah RM60 juta atau kira-kira 15 peratus daripada nilai pasaran iaitu RM400 juta dan akan dapat memberi manfaat pada masa hadapan.

“Penubuhan Hab Petrokimia Sarawak ini juga pasti akan menimbulkan minat ramai pemain utama dalam industri petrokimia dunia dan berpotensi menarik perhatian pelabur serta asing yang mana ia akan membantu dalam penyediakan dana, kepakaran dan teknologi asing untuk mempelbagaikan industri ekonomi serta produk hiliran.

“Bintulu dianggap sesuai untuk penubuhan hab PetChem kerana ia akan mempunyai akses ke bahan baku, menjadi titik pendaratan ladang gas luar pesisir dan dekat dengan saluran paip gas yang ada serta banyak aktiviti seperti amonia atau urea, LNG dan Gas ke Industri hiliran cecair (GtL) yang sudah ada di sana ditambah dengan industri berat di Samalaju yang berdekatan,” jelasnya.

Menurutnya, masyarakat harus sedar permintaan global untuk barangan petrokimia akan meningkat maka oleh itu, Sarawak berpotensi untuk menjadi pengeksport produk hiliran utama dan bernilai tinggi yang dihasilkan melalui aktiviti pelaburan di hab tersebut.

“Barangan petrokimia dijangka akan menyumbang lebih dari satu pertiga dari pertumbuhan permintaan minyak global pada tahun 2030 dan sekitar separuh pada tahun 2050, menurut laporan International Energy Agency (IEA), yang berjudul ‘Masa Depan Petrokimia Ke Arah plastik yang lebih lestari dan baja.

“Selain merangsang ekonomi Sarawak, pusat ini juga akan meningkatkan kualiti hidup penduduk tempatan di mana peluang pekerjaan akan tersedia di sana, pengangkutan awam dan infrastruktur juga akan dikembangkan dan ditingkatkan,” kata lagi.

Oleh Zarina Abdullah

See author's posts


Muhyiddin bakal buat penampilan di UNGA

PUTRAJAYA: Tan Sri Muhyiddin Yassin bakal membuat penampilan sulung sebagai Perdana Menteri Malaysia pada Perhimpunan Agung Pertubuhan Bangsa-Bangsa Bersatu (UNGA),menerusi ucapan dalam video yang diprarakam untuk mesyuarat peringkat tinggi di New York pada lewat semalam.

Kementerian Luar (Wisma Putra) dalam kenyataannya berkata, Muhyiddin pada mesyuarat bersempena ulang tahun ke-75 UNGA itu akan membuat penegasan berhubung sokongan berterusan Malaysia terhadap peranan utama Pertubuhan Bangsa-Bangsa Bersatu (PBB).

“Muhyiddin akan menggariskan perubahan yang perlu diambil PBB bagi kekal relevan dalam menangani cabaran global masa kini,” kata Wisma Putra.

Menurut kenyataan itu,mesyuarat peringkat tinggi sehari tersebut dijangka menerima Deklarasi Memperingati Ulang Tahun Ke-75 PBB.

“Deklarasi itu mengisyaratkan komitmen kolektif negara anggota terhadap multilateralisme dan untuk merangsang perkongsian dalam kalangan komuniti dalam merealisasikan dan menyelesaikan keperluan paling penting,” demikian menurut kenyatan itu.

Mesyuarat peringkat tinggi itu akan memberi peluang kepada pemimpin dunia untuk bekerjasama melaksanakan matlamat PBB seperti yang termaktub ditandatangani di San Francisco pada 26 Jun 1945.

Piagam itu menuntut PBB mengekalkan keamanan dan keselamatan antarabangsa, menganjurkan kemajuan masyarakat serta standard kehidupan yang lebih baik, mengukuhkan undang-undang antarabangsa dan mempromosikan hakhak kemanusiaan.

Wisma Putra berkata, mesyuarat itu akan disusuli sesi debat umum yang dijadualkan bermula hari ini hingga 29 September.

Debat umum itu akan dipengerusikan oleh Presiden Sesi ke-75 UNGA, Volkan Bozkir dari Turki di bawah tema

The future we want, the United Nations we need: reaffirming our collective commitment to multilateralism – confronting Covid-19 through effective multilateral action.”

Wisma Putra berkata,Muhyiddin dijadual menyampaikan pendirian Malays ia pada debat umum itu 26 September ini. – Bernama

See author's posts


RM1.2 juta diluluskan menerusi IRSDA bagi 4 projek di Simunjan

SIMUNJAN: Sejumlah lebih RM1.2 juta telah diluluskan di bawah peruntukan Agensi Pembangunan Bersepadu Wilayah Samarahan (IRSDA) untuk empat projek di kawasan Dewan Undangan Negeri (DUN) Simunjan.Ahli Dewan Undangan Negeri (ADUN) Simunjan, Awla Dris berkata, projek itu melibatkan tujuh kampung dilaksanakan oleh Jabatan Pengairan dan Saliran Bahagian Samarahan.Katanya, kampung yang terlibat dengan projek tersebut adalah Kampung Terasi, Kampung Empelas, Kampung Simunjan Jaya, Kampung Tanjung Harapan, Kampung Tanjung Pisang, Kampung Sedilo dan Kampung Sungai Lingkau.“Antara projek tersebut ialah cadangan membina jalan di Kampung Terasi di mana ia merupakan jalan ke ladang bagi penduduk kampung tersebut.“Jalan yang mempunyai dua elemen itu adalah sepanjang 270 meter dengan nilai projek RM275,625.31 termasuk pembinaan pembetung (culvert) di jalan tersebut,” katanya.Beliau berkata demikian semasa turun padang meninjau tapak projek tersebut dan menyaksikan penyerahan projek-projek berkenaan kepada kontraktor-kontraktor yang terpilih melalui tender terbuka pada Selasa.Tambah Awla, seterusnya adalah projek cadangan membina titian belian di Kampung Empelas, Kampung Simunjan Jaya, Kampung Tanjung Harapan dan Kampung Tanjung Pisang.Ujar beliau, nilai projek bagi semua titian belian di empat buah kampung tersebut adalah sebanyak RM250,487.64.“Manakala projek yang ketiga adalah cadangan membina jambatan konkrit ke kebun nanas Sedilo yang memakan belanja sebanyak RM374,194 sepanjang 12 meter dan lebar 4.5 meter.“Projek yang terakhir pula adalah cadangan membina jambatan konkrit menyeberangi Sungai Lubuk Jerin Kampung Sungai Lingkau juga sepanjang 12 meter dan lebarnya 4.5 meter bernilai RM335,168,” jelasnya.Dalam masa yang sama Awla turut mengingatkan para kontraktor agar projek-projek tersebut dapat disiapkan dalam tempoh ditetapkan bagi memberi kemudahan kepada penduduk kampung yang terlibat.

Oleh NICKELYSON LAKUN

See author's posts


Rembau: Khairy sedia bincang dengan Mohamad

TANJUNG MALIM: Ahli Parlimen Rembau, Khairy Jamaluddin sedia berbincang secara “adik-beradik” dengan Timbalan Presiden UMNO, Datuk Seri Mohamad Hasan berhubung isu calon kerusi Parlimen itu pada Pilihan Raya Umum ke-15 (PRU15).

“Perkara ini boleh dibincangkan kerana Mohamad dan saya daripada bahagian yang sama iaitu beliau merupakan Ketua UMNO Bahagian Rembau manakala saya pula Timbalan UMNO Bahagian Rembau.

“Jadi biarlah kita berbincang dalam konteks ‘adik-beradik’ Rembau sebelum membuat keputusan,” katanya ketika ditemui pemberita semasa makan tengah hari bersama jentera Ziarah Kasih di Pusat Daerah Mengundi (PDM) Felda Besout 2 di sini, semalam.

Turut hadir calon Barisan Nasional (BN) bagi Pilihan Raya Kecil (PRK) Dewan Undangan Negeri (DUN) Slim, Mohd Zaidi Aziz.

Khairy yang juga Menteri Sains, Teknologi dan Inovasi mengulas kenyataan Mohamad yang juga Ahli Dewan Undangan Negeri Rantau ketika merasmikan Mesyuarat UMNO Cawangan Sri Kota pada 8 Ogos lepas yang mengumumkan akan bertanding di Parlimen Rembau pada PRU15 kelak.

Sementara itu, bekas Ketua Pemuda UMNO tersebut menyifatkan insiden kurang menyenangkan yang dilapor berlaku kepada wakil Angkatan Bersatu Anak Muda (Armada) pada majlis pelancaran jentera Pemuda BN PRK DUN Slim semalam tidak menggambarkan pendirian parti.

Katanya tindakan beberapa orang itu tidak boleh dijadikan gambaran hubungan antara parti-parti dalam kerajaan Perikatan Nasional.

“Mungkin terdapat elemen sama ada mereka sengaja mahu mencetuskan kontroversi ataupun mereka tidak nampak matlamat yang lebih besar iaitu penyatuan, terutamanya umat Islam dan bangsa Melayu melalui Muafakat Nasional dan Perikatan Nasional,” katanya.

Semalam, media melaporkan setiap kali nama Armada Bersatu disebut oleh pemimpin BN yang berucap di majlis pelancaran berkenaan, sorakan “boo” kedengaran.

Mengulas mengenai PRK DUN Slim, Khairy berkata calon BN, Mohd Zaidi mampu memberikan perkhidmatan terbaik kepada penduduk kawasan itu kerana berpengalaman luas dalam pelbagai aktiviti terutama berkaitan belia.

“Saya dapati beliau memang seorang yang bekerja keras dan mempunyai banyak idea untuk membangunkan generasi muda di negara ini,” kata Khairy yang pernah menerajui Kementerian Belia dan Sukan.– BERNAMA

See author's posts


Bottas juara GP pembukaan musim

VALTTERI Bottas dari Finland memandu jentera Mercedes beliau meraih kemenangan dalam perlumbaan pembukaan musim Grand Prix Formula Satu yang ditangguhkan oleh Covid-19 di Austria semalam.

Pemandu Ferrari, Charles Leclerc berada di tempat kedua dalam perlumbaan penuh aksi, yang bermula setelah 14 daripada 20 pemandu melutut di litar dalam menyatakan anti perkauman mereka.

Lando Norris, dalam McLaren, berjaya merangkul podium pertama beliau dengan menduduki tempat ketiga, di hadapan juara dunia dan rakan senegara Britain, Lewis Hamilton dalam Mercedes kedua.

Hamilton menerima hukuman grid tiga tempat di peringkat awal perlumbaan dan kemudian penalti lima saat semasa perlumbaan.

“Lewis benar-benar pantas hari ini tetapi saya berjaya mengekalkannya. Tidak ada cara yang lebih baik untuk memulakan musim ini,” kata Bottas mengenai perlumbaan yang dilangsungkan tanpa penonton.

Leclerc, salah satu daripada enam pemandu yang memilih untuk tidak berlutut di grid, telah bermula di tempat ketujuh.

“Ini kejutan besar, tapi bagus. Saya rasa kami melakukan semuanya dengan sempurna hari ini – kami bernasib baik sedikit, tetapi ini juga merupakan sebahagian daripada perlumbaan. Itulah tujuannya, untuk mengambil setiap peluang,” katanya.

Norris sangat gembira dengan penamat beliau, bangkit dariapda tempat tempat dalam ujian masa.

“Saya tidak dapat berkata-kata. Ada beberapa titik di mana saya fikir saya akan menjejaskannya sedikit … tetapi saya berjaya memintas Perez dan berakhir di podium!

“Saya sangat gembira dan bangga dengan pasukan.” – AFP

See author's posts


Pelari 35 tahun catat masa terpantas

SHELLY-Ann Fraser-Pryce

PELARI legenda Jamaica, Shelly-Ann Fraser-Pryce mencatatkan masa terpantas dunia dalam acara 100 meter (m) tahun ini apabila merekodkan 10.67s untuk muncul juara pertandingan pembukaan musim ini di Nairobi.

Pelari berusia 35 tahun yang memenangi lapan pingat Olimpik termasuk pingat perak di Tokyo Ogos lalu meraih kemenangan selesa selepas pelari Namibia berusia 18 tahun, Christine Mboma menarik diri secara tiba-tiba sebelum rebah di trek.

Shelly-Ann menghampiri catatan masa terbaik peribadinya iaitu 10.60s yang dicatatkan di Lausanne pada Ogos 2021.

Hanya empat pelari wanita berlari lebih pantas dari Shelly-Ann Sabtu lalu, mereka adalah Marion Jones (10.65) dan Carmelita Jeter (10.64) dari Amerika, juara Olimpik Elaine Thompson-Herah (10.54) dan pemegang rekod dunia yang kontroversi dari Amerika Florence Griffith-Joyner (10.49).

Terdahulu juara Olimpik dalam acara 100m Marcell Jacobs menarik diri pada saat akhir kerana masalah usus ketika ramai menantikan kemunculannya.

Juara dari Itali itu mengejutkan ramai ketika menang di Sukan Olimpik tahun lalu, sepatutnya bersaing dengan pemenang pingat perak, Fred Kerley buat kali pertama sejak Tokyo.

Jacobs mengesahkan di media sosial bahawa dia akan beraksi seperti yang dirancang di tanah kelahirannya dalam acara 200m di Savona.-AFP

See author's posts


Abdul Karim kunjungi MOTAC

KUALA LUMPUR: Menteri Pelancongan, Kebudayaan dan Kesenian Sarawak (MTAC) Datuk Abdul Karim Rahman Hamzah mengadakan kunjungan hormat ke Kementerian Pelancongan, Seni dan Budaya Malaysia (MOTAC), semalam.

Kunjungan tersebut turut diiringi oleh pengurusan tertinggi MTAC.

Menurut Abdul Karim, kunjungan bukan sahaja bertujuan mengeratkan lagi hubungan antara MTAC dan MOTAC, malah untuk meningkatkan lagi kerjasama yang sedia terjalin.

“Kerjasama ini pastinya akan membantu menyemarakkan lagi semula sektor pelancongan, kesenian dan kebudayaan yang terkesan akibat penularan pandemik COVID-19,” katanya.

Jelasnya lagi, antara perkara yang MOTAC kongsi bersama ialah inisiatif pembangunan Pelancongan Negeri Sarawak termasuk dalam pembangunan prasarana.

“Dalam pertemuan ini juga saya menyatakan bahawa Kerajaan amat komited membantu penggiat-penggiat industri bagi memastikan sektor pelancongan mampu meneruskan operasi dengan menyediakan pelbagai insentif khususnya melalui pakej rangsangan ekonomi PRIHATIN di seluruh negara khususnya di Sarawak,” ujarnya.

See author's posts


Peniaga ingkar berdepan tindakan

SARIKEI: Sebanyak enam aduan pengguna berkenaan harga penutup
hidung dan mulut diterima dan disiasat oleh Kementerian Perdagangan Dalam Negeri
Dan Hal Ehwal Pengguna (KPDNHEP) Sarikei sejak Perintah Kawalan Pegerakan (PKP)
dilaksanakan sehingga semalam.

Ketua KPDNHEP Sarikei, Mohamad Zawawi menegaskan akan
membuat tindakan tegas terhadap mana-mana peniaga yang mengambil kesempatan
dengan menaikkan harga penutup hidung dan mulut secara tidak munasabah di dalam
situasi orang ramai memakainya sebagai langkah keselamatan dan pencegahan dari
wabak Covid-19.

“Tindakan tegas ini adalah melalui Akta Kawalan
Harga Dan Anti Pencatutan 2011.

“Pemeriksaan di dua pasaraya utama di Sarikei iaitu
Gafu Supermarket dan Everwin Economic Mart mendapati ada bekalan dan harga yang
dijual adalah RM1.50 seunit atau RM75.00 (50 unit) bagi penutup hidung dan
mulut (pembedahan/perubatan) tiga lapisan (gelung telinga/gelung kepala)
seperti yang ditetapkan oleh kerajaan,” katanya.

Beliau berkata demikian menerusi satu kenyataan media,
pagi semalam.

Katanya, sebarang perlanggaran di bawah peruntukan akta
ini peniaga boleh dikenakan tindakan undang-undang.

“Bagi individu yang melanggar akta ini, mereka boleh
didenda oleh mahkamah sehingga RM 100,000 atau dipenjara tidak melebihi tiga tahun
atau kedua-duanya atau dikompaun sehingga RM 50,000.

“Untuk syarikat pula, mereka boleh didenda sehingga
RM500,000 atau dikompaun sehingga RM250,000.

“Pihak kementerian memohon kerjasama dan perhatian
pihak yang terlibat dalam pembekalan dan penjualan penutup hidung dan mulut agar
membuat urus niaga secara berhemah dan mematuhi peruntukan harga maksimum penutup
hidung dan mulut yang telah ditetapkan oleh kerajaan,” ujarnya.

Tambahnya, pihak KPDNHEP juga akan terus menjalankan
pemeriksaan dan pemantauan dari masa ke semasa bagi memastikan masyarakat
pengguna di luar sana dapat menikmati barangan keperluan pada harga yang
berpatutan.

“Para pengguna juga dinasihatkan supaya membeli
barangan secara berhemah, menjarakkan diri ketika membuat pembelian dan tidak
melakukan pembelian panik kerana stok barangan keperluan mencukupi semasa fasa
ketiga PKP dilaksanakan,” katanya lagi.

See author's posts


KDN warta perintah larangan terhadap tiga penerbitan

PUTRAJAYA: Kementerian Dalam Negeri (KDN) mewartakan Perintah Larangan terhadap tiga penerbitan bertajuk ‘Chelsia Amanda (Berdasarkan Kisah Benar)’, ‘Heartstopper Volume 2’ dan ‘Cekik’ mengikut Seksyen 7(1) Akta Mesin Cetak dan Penerbitan 1984 (Akta 301).

KDN dalam kenyataan hari ini berkata, Perintah Larangan itu masing-masing dikeluarkan melalui Warta Kerajaan P.U.(A) 328, P.U.(A) 329 dan P.U.(A) 330 bertarikh 12 Oktober 2022.

Menurutnya perintah itu menetapkan sebarang pencetakan, pengimportan, penghasilan, penghasilan semula, penerbitan, penjualan, pengeluaran, pengelilingan, pengedaran atau pemilikan hasil penerbitan ini dilarang secara mutlak di Malaysia.

“Penerbitan ini dikenakan perintah larangan kerana terdapat kandungan yang mungkin memudaratkan kemoralan,” katanya.

Menurut KDN kandungan penerbitan “Chelsia Amanda (Berdasarkan Kisah Benar)” memuatkan kandungan berunsur lucah dan tidak bermoral yang bertentangan nilai-nilai budaya serta norma hidup masyarakat Malaysia yang amat menitikberatkan kesopanan.

Kandungan penerbitan bertajuk “Heartstopper Volume 2” dan “Cekik” pula dilihat cuba mempromosikan budaya lesbian, gay, biseksual dan transgender (LGBT) serta berunsur lucah yang melanggar sensitiviti agama dan budaya di negara ini.

KDN berkata, amalan hidup songsang jelas dilarang dan bertentangan dengan semua ajaran agama serta norma hidup masyarakat di negara ini.

Menurutnya adalah menjadi satu kesalahan sekiranya mana-mana orang mencetak, mengimport, menghasilkan, menghasilkan semula, menerbit, menjual, mengeluar, mengeliling, menawarkan untuk menjual, mengedar atau ada dalam milikannya hasil penerbitan larangan.

Mereka boleh dipenjarakan selama tempoh tidak melebihi tiga tahun atau didenda tidak melebihi RM20,000 atau kedua-duanya seperti yang ditetapkan di bawah Seksyen 8(2) Akta 301.

Orang ramai yang mendapati penerbitan itu masih diedarkan di pasaran boleh membuat aduan kepada Bahagian Penguatkuasaan dan Kawalan KDN sama ada di talian 03-88868047, faks 03-88891682 atau melalui Sistem Pengaduan Awam Bersepadu KDN di laman sesawang http://moha.spab.gov.my.

– Bernama

See author's posts


Cawangan Bersatu Langkawi dibubar

LANGKAWI: Timbalan Ketua Bahagian Bersatu Langkawi Shukor Bahari mengumumkan peletakan jawatannya dan keluar dari parti tersebut berkuat kuasa serta-merta.

Turut sama meletakkan jawatan dan keluar parti ialah 22 daripada 25 ahli jawatankuasa (AJK) Bersatu Bahagian Langkawi.

Shukor berkata, susulan pengumuman itu, sebanyak 16 cawangan Bersatu Bahagian Langkawi yang melibatkan lebih 4,900 ahli turut terbubar secara automatik.

“Kami ahli Bersatu Langkawi, atas dasar dan sejajar dengan matlamat perjuangan untuk menghapuskan salah guna kuasa, rasuah (kleptokrasi) dan demi membina kemakmuran Malaysia yang mengutamakan agama, bangsa dan negara adalah dengan ini kami bersama sepakat untuk meletakkan segala jawatan di dalam parti Bersatu.

“Kami dengan rela hati tanpa ada paksaan mengisytiharkan keluar dari parti berkuat kuasa serta-merta,” kata dalam sidang media khas pembubaran Bersatu Bahagian Langkawi di Pusat Khidmat Ahli Parlimen Langkawi di sini, hari ini.

Turut hadir pada sidang media bagi mengumumkan peletakan jawatan dan keluar parti itu ialah Puteri Fataharyati Harun (setiausaha), Zamre Yahya (ketua penerangan) dan Azlina Mansor (ketua Srikandi). – Bernama

See author's posts


Lubnan salahkan Israel cemari kedaulatan

MOSCOW: Perdana Menteri Hassan Diab berkata, pada Selasa rejim Israel telah mencemari kedaulatan Lubnan dan melakukan operasi ketenteraan “berbahaya” di sempadan kedua-dua negara, lapor agensi berita Sputnik.

“Semalam, Israel sekali lagi mencemari kedaulatan Lubnan dan mencabuli Resolusi 1701 Pertubuhan Bangsa-bangsa Bersatu (PBB) dengan melakukan operasi ketenteraan yang berbahaya,” kata Diad.

Perdana Menteri itu turut memberi amaran hubungan kedua-dua negara mungkin “tergugat memandangkan ketegangan yang berlaku di sempadan.”

Pengumuman itu susulan insiden berbalas tembakan yang berlaku pada Isnin di sempadan Israel-Lubnan di kawasan pertanian Shebaa yang menjadi pertikaian.

Seorang sumber tempatan memberitahu Sputnik, Israel turut membedil penempatan Kfarchouba di selatan Lubnan selama kira-kira setengah jam.

Minggu lalu, ketegangan di wilayah itu memuncak selepas terdapat laporan mengatakan Israel melancarkan serangan udara dan membunuh seorang pejuang Hizbullah di selatan Damsyik. – Bernama

See author's posts


Muhyiddin minta rakyat bersama kerajaan pimpinannya

SANDAKAN: Perdana Menteri Tan Sri Muhyiddin Yassin meminta rakyat untuk bersatu dan bersama kerajaan pimpinannya dalam perjuangan ke arah memelihara masa depan negara yang lebih baik untuk semua.

Katanya, beliau bukan seorang perdana menteri yang luar biasa tetapi mendepani cabaran luar biasa dalam menangani pandemik Covid-19 dan impak wabak itu terhadap ekonomi negara.

Justeru, kerajaan Perikatan Nasional (PN) perlu membuat keputusan dan tindakan luar biasa dalam membela nasib rakyat yang terjejas akibat impak wabak tersebut, katanya.

“Saya juga sedar kalau tak buat keputusan luar biasa, nasib rakyat akan terjejas,” katanya pada Majlis Ramah Mesra Perdana Menteri Bersama Masyarakat Taman Mawar, di sini semalam.

Untuk rekod, Malaysia kini dikenali sebagai antara negara yang paling berjaya di dunia dalam mengurus ancaman pandemik tersebut, serta usaha kerajaan memperkenalkan pelbagai program menjana ekonomi negara berjumlah hampir RM300 billion dalam membantu rakyat yang terkesan dengan impak Covid-19.

Perdana Menteri juga meyakinkan rakyat di Sabah bahawa kerajaan ON bukan kerajaan ‘penjajah’, sebaliknya adalah kerajaan yang membantu rakyat keseluruhan.

Katanya, biarpun terdapat parti Semenanjung dalam PN dan rakan sekutu seperti Barisan Nasional (BN), tetapi parti berkenaan mempunyai tujuan sama dengan rakan sekutu tempatan seperti Parti Bersatu Sabah (PBS) iaitu untuk memelihara masa depan rakyat dan generasi akan datang.

“Kerajaan PN prihatin dengan masalah rakyat jelata. Kerajaan ini sentiasa mengambil kira kepentingan rakyat.

“Kita mahu memperkukuhkan aspek keselamatan Sabah supaya tiada ancaman kepada kedaulatan Sabah…pembangunan juga kita (kerajaan PN) akan perkukuhkan,” katanya.

Sementaraitu di Majlis Ramah Mesra Bersama Masyarakat Kampung Sim-Sim di sini, Muhyiddin menafikan kerajaan telah menarik balik peruntukan untuk membaik pulih 24 jambatan di perkampungan atas air itu selepas mengambil alih kerajaan pusat daripada Pakatan Harapan (PH).

Muhyiddin berkata, dakwaan pembangkang itu adalah tidak benar, malah beliau menunjukkan surat kelulusan daripada Unit Penyelarasan Pelaksanaan (ICU), Jabatan Perdana Menteri membuktikan peruntukan akan disalurkan kepada Majlis Perbandaran Sandakan untuk tindakan sewajarnya.

“Saya tak suruh peruntukan itu ditarik balik (sejak PN ambil alih kerajaan). Semakan telah dibuat di ICU dan ada peruntukan RM4.2 juta diluluskan,” katanya.

Di majlis itu, Muhyiddin turut menyerahkan surat tersebut, yang ditandatangani oleh Ketua Pengarah ICU Datuk Nor Azri Zulfakar kepada Pengerusi Persatuan Nelayan Kawasan Sandakan  Shaiful Bahari Muin. – Bernama

See author's posts


EFS manfaat 82,265 bayi sejak 2019

KUCHING: Seramai 77 orang bayi yang dilahirkan dari Januari hingga 31 Oktober yang lalu telah mendaftar akaun di bawah Tabung Endowment Sarawak (EFS).

Timbalan Menteri, Pembangunan Wanita, Kanak-kanak dan Kesejahteraan Komuniti (Pembangunan Wanita dan Kanak-kanak), Datuk Rosey Yunus berkata, sejak 2019 hingga 31 Oktober 2022, Jabatan Pendaftaran Negara merekodkan seramai 115,521 anak yang dilahirkan berstatus ‘K’.Menurut Rosey, daripada jumlah tersebut, 82,265 orang atau bersamaan 71 peratus telah didaftarkan untuk akaun EFS.

Beliau berkata demikian ketika menjawab soalan Ahli Dewan Undangan Negeri (ADUN) Telang Usan, Dennis Ngau dalam Persidangan Dewan Undangan Negeri (DUN) Sarawak ke-19, hari ini.

Dalam pada itu, katanya sejak 2019 hingga 31 Oktober 2022, Baram merekodkan 622 kelahiran di mana 324 daripada jumlah tersebut atau 52 peratus telah mendaftar akaun EFS.

“Kementerian saya menerusi Jabatan Kebajikan Masyarakat Sarawak (JKMS) komited untuk menyediakan perkhidmatan sosial yang berkualiti kepada semua masyarakat termasuk mereka yang berada di kawasan luar bandar.

“Setakat 31 Oktober 2022, JKMS telah menubuhkan empat pejabat satelit di Baram iaitu di Long Kevok (15 Julai 2022), Long Bedian (16 hingga 17 Julai 2022), Long Jekitan (29 hingga 31 Julai 2022) dan Bario (1 hingga 4 September 2022),” ujarnya.

Menurutnya, antara perkhidmatan yang ditawarkan kepada masyarakat di pejabat satelit tersebut ialah pendaftaran anggota sukarelawan JKMS, pendaftaran kad orang kelainan upaya (OKU), siasatan bagi permohonan bantuan JKM, pendaftaran dan pengedaran kad emas kenyalang (KGC) dan taklimat mengenai inisiatif yang disediakan di bawah kementerian.

“Penyediaan pejabat satelit ini akan diteruskan pada tahun 2023 untuk memberi perkhidmatan yang lebih baik kepada masyarakat di Baram dan memastikan mereka tidak ketinggalan dalam menerima sebarang bentuk inisiatif yang disediakan oleh kerajaan,” tambahnya.

Oleh RYNNA SHA’ERRA

See author's posts


Seorang ahli lembaga pengarah LHDN perlu undur, untuk beri laluan wakil Sarawak

KUCHING: Salah seorang wakil kerajaan dalam Lembaga Pengarah Lembaga Hasil Dalam Negeri (LHDN) perlu berundur untuk memberi laluan kepada wakil Sarawak, kata Dato Sri Fadillah Yusof.

Timbalan Perdana Menteri berkata, ahli lembaga itu akan dilantik semula menjadi Lembaga Pengarah sebaik sahaja Akta LHDN 1995, dibentang dan diluluskan Dewan Undangan Negeri.

Katanya, LHDN mempunyai komposisi tiga wakil kerajaan dan bukan kerajaan yang mempunyai kepakaran dalam bidang kewangan dan cukai.

“Sepatutnya, kita perlu membentangkan Rang Undang-Undang (RUU) untuk meminda Akta LHDN 1995 di Parlimen penggal ini.

“Bagaimanapun, semasa mesyuarat Jawatankuasa Teknikal Perjanjian Malaysia 1963 (MA63) semalam, Perdana Menteri Datuk Seri Anwar Ibrahim memutuskan untuk melantik terus Setiausaha Kewangan Sarawak (Dato Sri Dr Wan Lizozman Wan Omar) ke dalam Lembaga Pengarah LHDN.

“Ini bermakna salah seorang ahli Lembaga Pengarah mewakili Kementerian Kewangan (MOF) perlu meletakkan jawatan dan kami akan melantik semula wakil MOF kembali ke dalam Lembaga Pengarah selepas Akta LHDN dibentangkan dan diluluskan Parlimen,” katanya.

Beliau berkata demikian kepada pemberita selepas program penyampaian sumbangan kepada komuniti Tiong Hua iaitu warga emas dan Orang Kurang Upaya (OKU) kawasan Sungai Tengah Matang, di sini hari ini.

Fadillah yang juga bertanggungjawab memudahkan rundingan MA63, turut mengulas mengenai pemberian khas tahunan kepada Sabah dan Sarawak di bawah Perkara 112D di mana Sabah dan Sarawak akan menerima RM260 juta dan RM300 juta setahun.

Katanua, sebelum ini Sabah dan Sarawak masing-masing hanya menerima RM25 juta dan RM16 juta setahun.

“Di bawah (perjanjian) Jawatankuasa Antara Kerajaan

(IGC), pemberian khas itu mesti disemak setiap tahun. Tetapi ini tidak berlaku pada masa lalu.

“Sabah sebenarnya telah mengadakan rundingan dengan pihak Kerajaan Persekutuan ‘Keluarga Malaysia’ (di bawah Perdana Menteri Dato Seri Ismail Sabri Yaakob) di mana mereka telah bersetuju untuk sementara (pada jumlah tertentu) tetapi Sarawak tidak bersetuju kecuali ada formula.

“Oleh itu, selepas mesyuarat (semalam), kita telah mencapai kata sepakat mengenai

pemberian khas walaupun formulanya masih belum dimuktamadkan. Kami akan memuktamadkannya dan dengan ini, kami berharap mendapat justifikasi yang jelas mengenai peruntukan tahunan itu,” katanya.

Oleh Mohd Neenatul Aizal

Keterangan gambar

Fadillah Yusof pada program penyampaian sumbangan kepada komuniti Tiong Hua iaitu warga emas dan Orang Kurang Upaya (OKU) kawasan Sungai Tengah Matang, Kuching hari ini.

See author's posts


India negara keempat diancam Covid-19

NEW DELHI: India negara keempat di dunia paling teruk diancam wabak Covid-19 selepas merekodkan 10,956 kes jangkitan baharu dalam tempoh 24 jam.

Jumlah kes disahkan melonjak kepada 297,535 manakala angka korban sebanyak 8,498, dengan 396 kematian dicatatkan dalam tempoh sehari, menurut data kerajaan.

Keseluruhan, India mempunyai 141,842 kes aktif dan 147,195 pesakit pulih setakat 8 pagi Jumaat, kata Kementerian Kesihatan.

Negara ini mengatasi Britain dan Sepanyol dalam jumlah jangkitan manakala Amerika Syarikat, Brazil dan Rusia, tiga negara di dunia paling teruk terjejas.

Agensi penyelidikan perubatan persekutuan pada Khamis berkata kadar kematian di India bagi setiap 100,000 penduduk adalah terendah di dunia.

“Kita perlu meneruskan strategi pengujian, pengesanan, kuarantin dan langkah membendung, kita tidak boleh menyerah kalah dalam hal ini,” kata ketua pengarah Majlis Penyelidikan Perubatan India (ICMR) Balram Bhargava.

Negeri Maharashtra mencatatkan paling banyak kes diikuti Tamil Nadu, New Delhi, Gujarat, Uttar Pradesh, Rajasthan dan Madhya Pradesh- Bernama

See author's posts


Peranan ATM,PDRM, PGA dihargai

KUCHING: Peranan Angkatan Tentera Malaysia (ATM), Polis Diraja Malaysia (PDRM) dan Pasukan Gerakan Am (PGA) adalah sangat dihargai dalam usaha Sarawak memerangi wabak COVID-19, kata Pengerusi Jawatankuasa Pengurusan Bencana Negeri Sarawak (JPBNS) Datuk Amar Douglas Uggah Embas.

Menurutnya, Kerajaan Sarawak tidak akan dapat menghadapi pertempuran yang sukar itu jika tiada komitmen, pengorbanan dan profesionalisme daripada agensi penguatkuasa tersebut.

Beliau berkata demikian ketika menerima kunjungan hormat Komander Infantri Pertama yang baharu, Mejar Jeneral Dato’ Dzulkafli Mustaffa dan Panglima Briged Ketiga Brig Jeneral Dato’ Azhar Ahmad di pejabatnya di Wisma Bapa Malaysia, di sini, semalam.

“Anda semua telah memainkan peranan masing-masing dengan sangat baik dalam menjaga sempadan Sarawak dan sebagai salah satu strategi yang paling penting dalam perjuangan memerangi Covid-19, kita perlu menutup sempadan bagi menghalang kemasukan pendatang tanpa izin.

“Tentera, polis dan PGA melakukan yang terbaik sebagai barisan hadapan dalam menjaga sempadan negeri,” jelasnya.

Uggah juga berharap agar kerjasama seperti ini dapat diteruskan kerana pertarungan memerangi pandemik itu masih belum selesai.

“ Walaupun jumlah kes positif yang dilaporkan di negeri ini tidak banyak, namun rakyat tidak boleh merasa puasa dan leka kerana virus tersebut masih ada di sini dan rakyat harus sentiasa berjaga-jaga.,” jelasnya.

Sementara itu, Dzulkafli dan Azahar berjanji akan memberikan sokongan dan kerjasama sepenuhnya kepada JPBNS dan menegaskan bahawa Sarawak boleh bergantung harap dengan pihaknya dan mereka sedia membantu bila-bila masa sahaja.

Oleh Zarina Abdullah

See author's posts


Sarawak setuju RUU Akta Antilompat Parti

ENGKILILI: Sarawak bersetuju melaksanakan Akta Antilompat Parti dan Rang Undang-Undang (RUU) mengenainya akan dibentangkan pada sidang Dewan Undangan Negeri (DUN) yang bermula 21 November ini.

Premier Sarawak, Datuk Patinggi Tan Sri Abang Johari Tun Openg berkata RUU akan dapat menghapuskan budaya melompat parti atau ‘katak’ dalam kalangan wakil rakyat di Sarawak jika ia sudah diluluskan.

“Sebelum ini pun (keadaan) politik kita (di Sarawak) baik… cuma ada seorang dua sahaja yang suka ‘melompat-lompat’. Pada keseluruhannya politik kita tidaklah banyak ‘lompat-lompatan’.

“Tapi kalau ini (Akta Antilompat Parti) kita laksanakan, maka ia (tindakan melompat parti) akan menjadi lebih ketat lagi…jadi budaya lompat tidak akan ada lagi dalam politik kita untuk kepentingan rakyat,” katanya.

Beliau berkata demikian pada sidang media selepas Program Sarawakku Sayang di Dewan Serbaguna Engkilili, di sini hari ini.

Abang Johari yang juga Pengerusi Gabungan Parti Sarawak (GPS) berkata Sarawak sebelum ini mengkaji dan menamnaj baik peruntukan Artikel 17 Perlembagaan Negeri bagi memastikan ia selari dengan pelaksanaan Akta Antilompat Parti yang diluluskan di Dewan Rakyat.

Katanya, antara hasil kajian itu adalah pelaksanaan semula pilihan raya di sesuatu kawasan jika wakil rakyatnya melompat parti atau melaksana beberapa pendekatan terhadap mereka yang berbuat demikian.

“Ini akan diperinci melalui pembentangan akta berkenaan pada sidang DUN nanti.” katanya.

Sementara itu, beliau turut menyangkal dakwaan kononnya mengundi GPS pada Pilihan Raya Umum Ke-15 (PRU15) nanti adalah sama seperti mengundi Pertubuhan Kebangsaan Melayu Bersatu (UMNO).

“Undi untuk GPS adalah untuk GPS. Biarlah dia kata… kita pun bukannya UMNO. Lagi pun muka saya bukanlah macam (Datuk Seri) Zahid (Hamidi).

“UMNO pun bukan ada di sini (Sarawak) begitu juga dengan Barisan Nasional (BN),” katanya.

Hadir sama ialah Timbalan Premier Sarawak, Datuk Amar Douglas Uggah Embas, Setiausaha Kerajaan Negeri, Datuk Amar Mohamad Abu Bakar Marzuki serta Timbalan Menteri Perdagangan Antarabangsa dan Pelaburan, Datuk Dr Malcom Mussen Lamoh.

Juga hadir Timbalan Menteri Pendidikan, Inovasi dan Pembangunan Bakat, Datuk Francis Harde Hollis, Timbalan Menteri Pelancongan, Industri Kreatif dan Seni Persembahan Sarawak, Datuk Snowdan Lawan, Timbalan Menteri Pembangunan Belia dan Sukan seera Pembangunan Usahawan, Dato Gerald Rentap Jabu dan calon GPS Parlimen Lubok Antu, Roy Angau Gingkoi.

Oleh VALENTINE NGUMBANG

See author's posts


Keputusan Belgium tidak jejaskan Malaysia

KUALA PILAH: Malaysia tidak terjejas dengan keputusan Belgium menyekat atau melarang penggunaan minyak sawit sebagai bahan api bio di negara itu bermula tahun depan, kata Menteri Perusahaan Perladangan dan Komoditi (KPPK), Datuk Dr Mohd Khairuddin Aman Razali.

Beliau berkata, ini kerana pasaran kelapa sawit negara masih besar selain terdapat banyak negara lain yang mengimport minyak sawit Malaysia termasuk pemasaran yang aktif di Afrika dan Timur Tengah.

“Baru-baru ini pun Afghanistan ada datang bertemu kita dan meminta untuk memperbesarkan lagi saiz sawit di negara itu, kalau sekarang hanya 75,000 tan serta dijangka akan mencecah 150,000 tan, ertinya kita yakin bahawa pasaran sawit kita masih besar dan tidak akan terjejas.

“Di peringkat serantau, peningkatannya juga semakin ketara, kena ingat bahawa minyak sawit Malaysia adalah premium dan berbeza dengan minyak sawit negara lain,” katanya kepada pemberita selepas menyampaikan sumbangan kepada pekebun kecil di sini, semalam.

Beliau berkata, jumlah nilai eksport agrikomoditi sawit ke Belgium pada tahun lepas berjumlah RM207 juta manakala jumlah nilai eksport ke negara itu setakat Februari lepas adalah sebanyak RM36 juta.

Pada 13 April lepas, media antarabangsa melaporkan Belgium akan melarang penggunaan minyak sawit dan soya bermula 2022 sebagai langkah mengurangkan masalah pembalakan hutan selain bahan api bio daripada minyak sawit tidak lagi dibenarkan sama ada di pasaran negara itu dan dalam sektor pengangkutannya.

Pada masa sama, beliau berkata Pejabat Serantau Agrikomoditi Malaysia di Jeddah, Arab Saudi yang merangkumi Majlis Minyak Sawit Malaysia (MPOC), Majlis Getah Malaysia (MRC) dan Majlis Kayu Kayan Malaysia (MTC) dijangka beroperasi pada Mei ini.

Mohd Khairuddin berkata, pejabat serantau itu akan dijadikan Hab Komoditi Malaysia untuk memperluaskan pasaran agrikomoditi ke Timur Tengah yang memiliki pasaran luas dan operasi yang sangat besar.

“Sekarang dalam proses menguruskan pejabat dan urusan penempatan pegawai, InsyaAllah pada Mei selepas Aidilfitri kita akan mulakan operasi, tujuannya untuk mengerakkan pemasaran secara agresif di negara berkenaan,” katanya.

Terdahulu, pada majlis tersebut beliau menyampaikan sumbangan wang tunai yang disalurkan melalui MRC berjumlah RM10,000 kepada 100 penerima golongan 40 peratus terendah (B40) pekebun kecil getah.

Penerima mewakili kesemua Dewan Undangan Negeri (DUN) di Parlimen Kuala Pilah iaitu Senaling, Juasseh, Johol, Pilah dan Seri Menanti.- Bernama

See author's posts


MDSA lancar program kesedaran

SIMANGGANG: Majlis Daerah Sri Aman (MDSA) telah melancarkan Program Kesedaran Tanggungjawab dan Amalkan Norma Baharu Dalam Kehidupan Komuniti Semasa Wabak Jangkitan Covid-19 di bandar ini semalam.

Program yang berlangsung di perkarangan stesen bas ekspress Pasar Tamu Simanggang baharu di sini telah pun dirasmikan oleh Walikota MDSA iaitu Kaunselor Anthony Abell Chendan.

Beliau ketika ditemui berkata program ini bertujuan memberi kesedaran kepada penduduk mengenai bahaya penularan pandemik Covid-19 yang sedang melanda negara ini pada masa sekarang.

“Untuk menjayakan program ini pihak kami akan bertindak memasang dan mempamerkan poster-poster mengenai bahaya Covid-19 dan langkah pencegahannya di pasar raya, pusat membeli belah, kedai dan tempat awam di sekitar bandar ini.

“Tindakan itu adalah amat pentingnya agar penduduk bertindak mematuhi prosedur operasi standard (SOP) yang terkandung dalam Perintah Kawalan Pergerakan Pemulihan (PKPP) bagi menangani penularan pandemik berbahaya tersebut,” kata beliau.

Selain menampal poster, pihak MDSA kata Anthony juga turut bertindak mengadakan kerja menyah cemar kawasan berkenaan termasuk premis kerajaan dalam bandar ini dengan kerjasama lain-lain agensi di bandar ini.

Malah, pihak MDSA bersama agensi-agensi kerajaan di sini juga akan kerap melakukan rondaan di sekitar bagi memastikan orang ramai dan pemilik premis perniagaan di sini kekal mematuhi SOP untuk sepanjang masa.

Sementara itu, pihak MDSA dengan kerja agensi kerajaan di sini kata beliau juga turut bertindak melancarkan operasi membasmi anjing liar dan pemberian suntikan vaksin terhadap anjing peliharaan di sekitar bandar ini bermula semalam.

Menurut Anthony operasi selama dua hari itu adalah amat penting bagi membantu kerajaan mencegah penularan wabak penyakit anjing gila atau rabies di sekitar bandar ini dari masa ke semasa.

“Justeru saya menasihat pemilik anjing agar tidak melepaskan haiwan peliharaan mereka itu ketika sepanjang berlangsungnya operasi pembasmian penyakit rabies dalam bandar ini sehingga hari ini (30 Ogos),” kata beliau.

Hadir sama pada program itu Setiausaha MDSA, Joseph Phang Joon Fong, Timbalan Walikota MDSA, Kaunselor Andar Suntai, para Ahli Majlis MDSA, dan Pegawai Tadbir Kementerian Kerajaan Tempatan Dan Perumahan, Siti Hadizarina Wahid.

Anthony dan rombongannya pada program itu turut mengambil kesempatan untuk memantau pematuhan SOP di Pasar Tamu Simanggang baharu sebelum bertemu dengan pihak Task Force Sri Aman di perkarangan stesen bas ekspress berkenaan.

Oleh Valentine Ngumbang

See author's posts


Jalan Ba’kelalan-Lawas terputus

LAWAS: Ba’kelalan dan Lawas terputus hubungan berikutan kejadian tanah runtuh dan jambatan rosak di Jalan Beriwen Bakelalan tengah hari semalam.

Kerja baik pulih dilakukan hingga lewat malam tadi oleh pihak kontraktor pembinaan jalan Lebuhraya Sabah-Sarawak dan agensi bertanggungjawab.

Timbalan Menteri Pengangkutan, Dato Henry Sum Agong memberi jaminan kerja baik pulih dilakukan segera demi memastikan rakyat di Ba’kelalan dapat menggunakan jalan itu untuk ke Lawas.

“Kita telah arahkan kerja baik pulih segera dilakukan untuk kemudahan rakyat dan petang semalam laluan berkenaan telah boleh digunakan, tetapi belum sempurna,” katanya ketika ditemui media selepas melancarkan jentera mobile GPS di sebuah hotel di Lawas hari ini.

Turut sama ialah Setiausaha Politik kepada Premier Sarawak, Awangku Jinal Abedin Pengiran Jawa dan ketua komponen jawatankuasa Gabungan Parti Sarawak (GPS) Parlimen Lawas.

Henry Sum yang juga calon GPS Parlimen Lawas akan berangkat ke Ba’kelalan pada pagi esok menggunakan pesawat helikopter bersama Timbalan Premier Datuk Amar Awang Tengah Ali Hasan dan menyusuri jalan darat balik ke Lawas pada sebelah petang.

Hujan lebat berterusan petang semalam dan awal pagi di Lawas dan Ba’kelalan menyebabkan berlakunya beberapa kejadian tanah runtuh dan kerosakan jambatan.

Oleh ADENG EDRUS

See author's posts


Projek pembentung bakal siap

SARIKEI: Projek pembinaan pembentung berturap di Kampung Drahman Kria dijangka siap sepenuhnya, tidak lama lagi.

Menteri Muda Perancangan Bandar, Pentadbiran Tanah dan Alam Sekitar, Datu Len Talif Salleh berkata, setelah siap projek tersebut, ia akan memberi kemudahan kepada penduduk kampung Drahman Kria untuk menjalankan kegiatan seharian mereka.

“Projek ini menggunakan peruntukan Projek Transformasi Luar Bandar (RTP) 2019 dan RTP 2020 yang bernilai RM400,000.

“Jadi, dari segi mulanya perjalanan projek ini adalah baik, tetapi oleh kerana Perintah Kawalan Pergerakan (PKP), PKPB (Bersyarat) dan PKPP (Pemulihan), ia lambat sedikit selama empat bulan,” katanya.

Beliau berkata demikian ketika ditemubual para pemberita selepas meninjau perjalanan projek tersebut, petang kelmarin.

Bagaimanapun, katanya, mereka akan mengejar rancangan penyiapan projek tersebut seperti yang telah dijadualkan.

“Tetapi ada masalah sedikit, oleh kerana dari segi penghantaran batu untuk projek ini mengalami kelewatan, projek yang seharusnya siap seperti yang dijadualkan pada 18 Ogos 2020 mungkin akan siap sepenuhnya dalam masa seminggu lagi dari tarikh ini.

“Projek ini merupakan satu daripada penambahbaikan prasarana di kampung ini, yang mana kebanyakkan penduduk di kampung ini kita panggil penduduk ‘kampung dibah’, asal kampung Sarikei,” ujarnya.

Dalam pada itu, Datu Len yang juga merupakan Ahli Dewan Undangan Negeri (ADUN) Kuala Rajang berkata, sebelum ini, jambatan kayu yang digantikan dengan projek tersebut sudah begitu usang dan keadaannya amat meresahkan penduduk kampung yang menggunakan jambatan usang tersebut.

“Alhamdulillah, kita ada peruntukan RTP berjumlah RM400,000 untuk membangunkan projek ini,” katanya lagi.

Jelasnya, ketua kaum (KK) di kampung tersebut ialah Sehon Ujang dan terdapat lebih 60 buah rumah penduduk.

See author's posts


Sekolah di Brunei mula dibuka

ADENG EDRUS

LAWAS: Seramai lebih 22,000 pelajar di negara jiran Brunei telah mulakan sesi persekolahan pada 2 Jun 2020.

Para pelajar memulakan pembelajaran secara fizikal di bilik-bilik darjah setelah sekian lama membuat pembelajaran di rumah secara atas talian iaitu sejak sekolah ditutup pada 11 Mac 2020.

Pemeriksaan suhu badan bagi para pelajar sebelum masuk ke kelas masing-masing diambil oleh guru atau penjaga sekolah.

Sekolah-sekolah yang dibuka ialah sekolah rendah, menengah, pusat-pusat tingkatan enam, sekolah vokasional dan Institut Pendidikan Teknikal Brunei (IBTE) di bawah kawalan Kementerian Pendidikan, termasuk sekolah di bawah kawalan Kementerian Hal Ehwal Ugama dan juga sekolah swasta.

Sementara bagi sekolah antarabangsa, ia adalah tertakluk kepada suatu tarikh yang ditetapkan oleh institusi masing-masing.

Pada peringkat pertama ini, keutamaan adalah bagi pelajar yang akan menduduki peperiksaan awam, iaitu pelajar Tahun 6; Tahun 8; Tahun 10 Express; Tahun 11; Tahun 12; dan Tahun 13.

Sekolah-sekolah hari ini menerima lebih 22,000 pelajar, iaitu merangkumi pelajar sekolah kerajaan; sekolah swasta; dan sekolah ugama.

Sesi persekolahan secara fizikal yang dimulakan secara berperingkat itu bertujuan bagi memastikan kesejahteraan, tahap keselamatan dan kesihatan pelajar juga warga sekolah di negara itu sentiasa terjamin.

Bagi melancarkan sesi pembelajaran dan pengajaran itu, prosedur operasi mengenai perkara berikut dikongsikan bersama pemimpin sekolah, iaitu pembukaan sekolah secara berperingkat, garis panduan bagi sekolah dan persiapan penjarakan dan kebersihan diri.

Semua aktiviti kurikulum dan kokurikulum yang membabitkan perhimpunan ditunda bagi semua peringkat untuk memastikan keselamatan dan penjarakan sosial semua pelajar dan guru terjaga.

Kementerian Pendidikan juga menyediakan Garis Panduan Pengurusan Sekolah bagi sesi pembelajaran dan pengajaran penggal kedua ini sebagai rujukan bagi pihak sekolah dan ibu bapa.

Selain itu, ada juga sekolah terpilih dilengkapkan dengan Smart Helmet, iaitu topi keledar yang dapat membuat pemeriksaan suhu badan dan mengimbas suhu badan lebih daripada lima orang dalam satu masa.

See author's posts


Istiadat pemakaman Ratu Elizabeth II libat kos AS$200 juta

LONDON: Istiadat pemakaman negara dan acara penghormatan terakhir Ratu Elizabeth II, yang berlangsung semasa tempoh perkabungan negara, menelan kos kira-kira £162 juta (hampir AS$200 juta), menurut Perbendaharaan pada Khamis.

Berlangsung pada 19 September tahun lalu, istiadat pemakaman itu diadakan 11 hari selepas kemangkatan Ratu, lapor Agensi Anadolu.

Dalam tempoh itu, ratusan ribu orang melawat Westminster untuk memberi penghormatan terakhir sehingga istiadat pemakaman negara diadakan.

Pejabat Dalam Negeri menyumbang perbelanjaan tertinggi sebanyak £74 juta diikuti oleh Jabatan Kebudayaan, Media dan Sukan dengan £57 juta.

Ketua Setiausaha Perbendaharaan John Glen berkata, tumpuan utama kerajaan pada masa itu adalah untuk memastikan kelancaran pelaksanaan istiadat pemakaman negara Ratu Elizabeth II, sambil mengutamakan keselamatan dan keselamatan awam. – Bernama-Anadolu

See author's posts